Бутун инсониятни зарарлаган касаллик ҳақида биласизми?\nМаълумотларга кўра, дунёда ҳаёти давомида бирон марта гижжа билан касалланмаган киши мавжуд эмас. Бугунги кунда ер сайёраси аҳолисининг 24 фоизи ёхуд 1,5 миллиард киши гижжалар билан касалланган. Гижжалар — асосан болалар, овчилар, балиқчилар ва уларнинг оилаларида, шунингдек, қишлоқ жойларда яшовчи кишиларда учрайдиган паразитар касаллик. Улар инсонлар ва ўсимликлар ҳисобига яшайди, ичида ривожланади ва кўпаяди.\nПаразитлар икки тоифага бўлинади:\nГастроинтестинал — меъда-ичак тизимнинг турли бўлинмаларида яшовчи гижжалар.\nТўқималар — бунда паразит ички аъзоларда, тўқималарда ва ҳатто қонда жойлашиши мумкин.\nГижжа юқиши йўллари:\nТупроқ ва сув орқали (паразит тухумлари тупроққа зарарланган нажас билан ажралиб чиқади);\nЯхши ювилмаган мева ва сабзавотларни истеъмол қилиш;\nТўғридан-тўғри алоқа (қўл бериб кўришиш);\nХом ва ёмон ишлов берилган гўшт;\nҲашарот чақиши (жуда кам ҳолларда);\nСув орқали (очиқ сув ҳавзаларида кўплаб гижжалар мавжуд);\nШунингдек, таомга чанг тушиши геогелминтлар юқишига олиб келиши мумкин. Паразитларнинг айрим тухумлари инсон организмига оёқ ва товон териси орқали киради.\nКимлар авф гуруҳига мансуб?\nХавф гуруҳига кирувчи асосий тоифа — болалар саналади. Ота-оналар фарзандлари соғлиғига қанчалик эътибор қаратишмасин, қўллари тозалигини қанча назорат қилишмасин, уларни паразитлардан ҳимоя қилиш жуда қийин. Статистикага кўра, 4-5 ёшли болаларнинг 95 фоизга яқини гижжалар билан касалланади. Болалар ташқи муҳитни ўрганишади, табиат уларда қизиқиш уйғотади. Бола ҳамма нарсага тегиниб, уни татиб кўришга қизиқади.\nИнсонларда гижжа пайдо бўлишининг аломатлари аниқ ва яширинган бўлади.\nСабабсиз вазн йўқотиш;\nТери рангининг очлиги;\nКечки пайт орқа чиқарув тешиги атрофида қичишиш.\nБир қатор ҳолларда гижжа юқиши оқибатида ички аъзо касалликлари кучайиши, илгари намоён бўлмаган касалликларнинг пайдо бўлиши кузатилади. Бу яширин аломатлар ҳисобланади. Бундай ҳолда бемор бошқа турли хил касалликларни даволашга киришади, аммо бирламчи касалликка эътибор бермайди.\nДаво ҳамда профлактик чоралар\nГижжаларга қарши чора сифатида, овқатланишдан олдин қўлларни тирноқ ости билан қўшиб яхшилаб ювиш ажойиб профилактика вазифасини ўтайди. Яна бир қўшимча сифатида келтириб ўтиш керакки, уй ҳайвонларини ҳар 3 ойда даволаб туриш даркор. Эшик дасталарида гижжа тухумлари 6 ойгача сақланиб туриши мумкинлиги сабабли, болалар хонасини тез-тез тозалаб туриш тавсия этилади. Қўл ва тана гигиенасига масъулиятли бўлиш, истеъмол учун озиқ-овқатни ҳушёрлик билан тайёрлаш лозим! Даволашда, беморларнинг умумий аҳволи ва касалланишидан олдинги ҳолати ҳисобга олинади. Паразит турлари кенг тарқалганлиги боис, уларнинг ҳар бири учун тегишли таъсир кўрсатадиган дори ёки табиий воситаларни танлаш керак.\nХалқ табобатига разм соладиган бўлсак, ошқовоқ ҳамда қора седана анча фойдали ҳисобланади. Масалан, болаларга гижжа билан зарарланишнинг олдини олиш учун қовоқ уруғларини бериш тавсия этилади. Уруғ таркибида мавжуд бўлган кўплаб моддалар паразитларни нобуд қилувчи таъсир кўрсатади. Бундан ташқари, қора седана таркибидаги кўплаб моддалар организмдаги паразитларга қирғин келтириш хусусиятига эгалигини таъкидлаш жоиз. Бугунги кунда олий навли қора седанадан тайёрланган таркибида тимохинон ва тимол моддалари кўп бўлган ALHADAYA капсулалари ўз соғлигига бефарқ бўлмаган 50 мингдан зиёд мижозлар ишончини қозонган. Саломатлигинигизга асло бефарқ бўлманг. Зеро, тан сиҳатлик, туман бойлик деб бежизга айтилмайди!


Мамлакатимизда ўсиб келаётган авлодни баркамол шахс сифатида тарбиялаш муҳим масала бўлиб ҳисобланади. Мазкур масалани ҳал этишда ёшларнинг маънавий-ахлоқий тарбиясига алоҳида эътибор қаратилмоқда. Лекин шу ўринда маънавий тарбияни интернет бузмаяптимикан, деган савол олдида ўйга толамиз.\nТадқиқотлар натижасига кўра, ижтимоий тармоқлардан фойдаланиш катталардан кўра болалар ва ўсмирлар орасида кенг тарқалган. Ота-оналар интернетнинг салбий таъсирини тушуниб етишда оқсаётгандай туюлади баъзан. Болалар ҳозир ота-оналарига таққослаганда бутунлай бошқа бир дунёда улғайишмоқда. Уларнинг фикрлаши юксакроқ эканлиги билан биргаликда ёш авлод атрофида маънавий хуружлар ҳам бўй кўрсатаётганига кўз юмиб кетолмаймиз.\nМутахассислар болаларнинг ижтимоий тармоқларда доимий алоқада бўлишни исташи улар ҳали тайёр бўлмаган руҳий зўриқишларни енгиб ўтолмаслиги ва бу ҳолат салбий оқибатларга олиб келишини таъкидламоқда.\nОдатда, ижтимоий тармоқларга жойлаштирилган постларга табиийки болалар ҳам ўз фикрини билдиришади. Унга босилган “лике”лар сони болаларга доимий босим ва безовталик беради. Бундан ташқари, ижтимоий тармоқларга боғланиб қолганлар кучли уйқусизликка дучор бўлишади. 13 ёшга кирмаганлар интернетдан кўп фойдаланмайди. Шундай бўлса-да, интернет гирдобига тушиб қолиши жуда осон. Бу ёшдаги ўсмирларда кўпинча мобиль ўйинларига ишқибозлик кучли бўлади.\n— Бизнинг болалигимизда бунақа нарсалар йўқ эди. Миллий ўйинларимизни ўйнаш билан чекланардик. Телевизор орқали бериладиган мултфильмларни қолдирмасдан кўрардик. Ҳозир набираларим мултфильм ўрнига интернетда тарқалаётган видеоларни афзал кўришмоқда. Бир бирлари билан фақат телефонидаги телеграмм деб аталадиган алламбало тармоқ орқали гаплашишлари очиғи мени хафа қилади. Кўчаларда юрсангиз, ҳамма боланинг қўлида телефон, қулоғида эса қулоқчин. Бу ҳолатларнинг олдини олишимиз керак. Ахир биз боболардан қолган аънаналарни давом этирриб келганмиз. Улар ўйнаган ўйинларни,ўқиган китобларини ўқиганмиз. Нега энди бугунги ёшлар бундай қилмасликлари керак? Боламизнинг қўлидаги телефонни олиб унинг ўрнига китоб берсак яхши бўларди – дейди 70 ёшли Равшан ота Содиқов.\nТанганинг икки томони бўлганидек, ижтимоий тармоқларнинг ҳам яхши томонларини унутмасликни истардик. Мисол учун, интернет тармоғидан самарали фойдаланиш ёшларда ижодий тафаккурни ривожлантириб, ўзлигини намойиш этишларига имкон беради. Мазкур афзалликлардан фойдаланиб, ёшларимиз ўз интеллектуал салоҳиятлари ва қобилиятлари, истеъдодларини намоён этишлари учун шарт-шароитлар яратиляпти. Уларнинг баркамол авлод бўлиб етишишлари мақсадида таълим-тарбия жараёни замон талабига мувофиқ ташкил этилиб, барча зарур техника воситалари билан таъминланмоқда.\nЁшларимизни интернет тармоғидаги салбий мазмунга эга ахборотлардан ҳимоя қилиш вазифаси эса ҳар қачонгидан кўра кўпроқ ўйлантиряпти бизни. Интернет тақдим этадиган ахборотдан тўғри фойдаланиш маданиятини шакллантириш, мамлакатимиз тараққиётини кўзловчи, халқимиз тарихи, урф-одатларини қадрловчи, миллий қадриятларга содиқ, маънавий етук инсон бўлишлари учун улар фойдаланаётган маълумотларни саралаб узатиш зарур. Шунингдек, тармоқдан айрим хорижий ахборот оқими орқали кириб келаётган ёвуз ниятли ғояларнинг олдини олиш ва таъсир кучини камайтириш, ахборотдан хавфсиз фойдаланишларини таъминлаш бу борадаги муҳим чора-тадбирга айланиши зарур.\nХулоса қилиб айтганда, глобал тармоқнинг чегара билмаслиги фойдали ахборотлар билан бир қаторда, ўсиб келаётган ёш авлоднинг маънавий тарбиясига зиён етказиши мумкин. Ҳеч биримиз бунга бефарқ бўлмайлик.\n« Тошлоқнинг истиқболига ҳамоҳанг мажмуа\nЯнада обод ва намунали туман бўлади »


«Хитойга туҳмат қилишни тўхтатинг» — Пекин G7 етакчилари баёнотига норозилик билдирди\nТаъкидланишича, G7 етакчилари баёнотида фактлар бузиб кўрсатилган, баёнотнинг ўзи эса "бир неча мамлакат, жумладан, АҚШнинг ёвуз мақсадларини кўрсатмоқда".\nХитой G7 саммити якунлари бўйича дунёнинг ривожланган мамлакатлари етакчилари Пекинни инсон ҳуқуқларини ҳурмат қилишга чақирганидан сўнг "катта еттилик" давлатлари раҳбарларини "сиёсий манипуляциялар"да айблади, деб ёзади BBC.\nG7 етакчилари баёнотида Пекин уйғурлар ҳуқуқларини бузаётгани ва Ҳонгконгдаги ўзгача фикрловчиларнинг шафқатсиз бостирилиши тилга олинган.\n"Хитойга туҳмат қилишни, Хитойнинг ички ишларига аралашишни ва Хитой манфаатларига зарар етказишни бас қилинг", - деди Хитойнинг Буюк Британиядаги элчихонаси вакили. Элчихонадагилар Хитой ҳукуматига нисбатан айбловларни асоссиз, деб атади.\nG7 гуруҳига АҚШ, Буюк Британия, Германия, Франция, Япония, Канада ва Италия киради. Саммитларда шунингдек, Евроиттифоқнинг марказий органлари раҳбарлари ҳам иштирок этади.\nЭкспертларнинг фикрича, 2017 йилда Шинжон-Уйғур мухтор туманида ўзгача фикрловчиларга қарши кураш бошланганидан буён бир миллионга яқин уйғурлар ва бошқа мусулмонлар ушланган. Юз минглаб кишилар панжара ортига ташланган. Қатор манбалар уларга нисбатан жисмоний ва руҳий қийноқлар қўлланилгани ҳақида гувоҳлик беради. Хитой бундай айбловларни рад этиб келади.\nG7 етакчилари шунингдек, Хитой ҳукуматини Ҳонгконг мухолифатининг ҳуқуқ ва эркинликларини ҳимоя қилишга чақирди. Ўтган йили Пекин миллий хавфсизлик тўғрисидаги қонунни қабул қилди. Ушбу қонунга кўра, айирмачилик, қўпорувчилик фаолияти ва хорижий давлатлар вакиллари билан тил бириктириш жиноят, деб ҳисобланади ва озодликдан маҳрум этиш жазоси белгиланади.\nБаёнотда Хитой ўз провинцияси деб ҳисоблайдиган Тайван ҳам тилга олинган эслаб ўтилган. G7 ушбу минтақада тинчлик ва барқарорлик муҳимлигини таъкидлаган.\nАҚШ президенти Жо Байден "катта еттилик" баёнотидан қониқиш билдирди, аммо Хитой элчихонасида бу баёнот норозилик уйғотди. Таъкидланишича, баёнотда фактлар бузиб кўрсатилган, баёнотнинг ўзи эса "бир неча мамлакат, жумладан, АҚШнинг ёвуз мақсадларини кўрсатмоқда".\n14 июн куни Брюсселда бўлиб ўтган НАТО саммити якунларига кўра қабул қилинган баёнотда Хитойнинг ҳаракатлари алянс хавфсизлиги учун тизимли чақириқ, деб ҳисобланди.\n«Хитойнинг мақсадлари ва ҳаракати Шимолий атлантика алянси хавфсизлигига алоқадор қоидалар ва йўналишларга асосланган халқаро тартибга нисбатан тизимли чақириқ ҳисобланади», — дейилди баёнотда.\nҲужжатда қайд этилишича, Хитой ўз ядровий арсеналини шитоб билан оширмоқда ва ҳарбий модернизацияни амалга оширишда шаффофлик тамойилларига амал қилмаяпти ҳамда Россия билан ҳарбий соҳада ҳамкорлик қилмоқда.\n«НАТО Хитой билан имконият мавжуд соҳаларда конструктив мулоқотни қўллаб-қувватлайди», — дейилади баёнотда.


Одамзод қўй эмас, фикр билдиришга ҳаққимиз бор, ўртоқ Қодиров — Депутат "мажбурий" эмлаш мавзусида Қодировга қарши чиқмоқда - Халқ сўзи\n10:03 28 Июль 2021 Жамият\nОлий Мажлис Қонунчилик палатасининг ялпи йиғилишида қонуни лойиҳаси муҳокама қилинди. Унга кўра COVIDга қарши вакцина олмаган ходимга иш берувчи иш бермасликка ҳақли бўлади, деб ёзмоқда Олий Мажлис қонунчилик палатаси депутати Гулбаҳор Саидғаниева.\n"Йиғилишда учта масалани қўйдим.\n1. Бу қонуннинг қабул қилиниши врач томонидан ходимга вакцина мумкин эмас деган кўрсатма берилишида, вакцина олди деган сохта маълумотнома берилишида, вакцина олмасанг ҳам пора берсанг ишлайвер деган ҳолатларда коррупцияга кенг йўл очиши мумкин.\nБуни ким, қандай назорат қила олади?\n2. Агар вакцинациядан кейин фуқаронинг соғлиғи оғирлашса ёки ўлим ҳолати юз берса, бунга ким жавоб беради, масъул бўлади?\nТаклифим, мажбурий эмланаётган (мажбурий эмас дейишса ҳам, иш бермагандан кейин ноилож одам мажбур вакцина олади) фуқаронинг ҳаёти суғурта қилинсин, ўлим ёки саломатлигига зиён етса, давлат компенсация тўласин.\n3. Мажбурий эмлаш конституцияга зид.\nУнинг моддасида инсон соғлиғи устида тажриба ўтказиш мумкин эмаслиги кўрсатилган.\nПандемия тугамаганлиги, етарли илмий хулосалар олинмаганлигини ҳисобга олсак, бу қонуннинг қабул қилиниши тўғридан тўғри конституцияга зиддир.\nАфсус йиғилишда сўзга чиқиб кўтариб айтган бу фикрларимга жавоб беришмади, Алишер Қодиров эса «Гулбаҳор опага ўхшаган опалар» деб писанда қилиб овозимни бўғмоқчи бўлди.\nУнинг «Ўзбекистон 24» га берган интервьюсини кўришим керак экан ва вакцина олишга антитарғибот қилмас эканман.\nМени ҳам халқ сайлаган, мен ҳам сайловчиларнинг ҳақли саволларини олиб чиқдим.\nОдамзод қўй эмас, фикр билдиришга ҳаққимиз бор, ўртоқ Қодиров!\nСпикер ўринбосари бўлсангиз ҳам, битта овозга эгасиз, холос.\nУнутманг", дейди у.


ТЕРМИЗ ШAҲРИДA НAВБAТДAГИ ЖИНОЙAТЧИ...\nБугун, Термиз шаҳар ҳокими И.Худойбердийев бошчилигида сектор раҳбарлари билан биргаликда ўтказилган жиноятчилик муҳокамаси ҳам айни мақсадларга қаратилган.\nМаҳалла фуқаролари ва мутасаддилар ҳамда жамоатчилик вакиллари иштирок етган учрашувда жорий йил бошидан ҳозиргача содир етилган йўл-транспорт ходисалари билан боғлиқ ва бошқа жиноятлар ҳам муҳокама етилди.\nЙиғилишда, атрофда бўлаётган ҳар қандай воқеа ва ҳодисага еътиборли бўлиш, унга даҳлдорлик ҳисси билан яшашгина жиноят ва ҳуқуқбузарликларнинг олдини олишдаги енг самарали восита еканлиги тушунтирилди.\nҲозирда кўп учраётган йўл транспорт ходисаси билан боғлиқ жиноятнинг келиб чиқиш сабаблари ва омиллари таҳлил етилар екан, енг аввало айрим фуқароларнинг йўлларда белгиланган ҳаракатланиш қонун-қоидаларга бепарволик билан қараётганликлари оқибатида жиноят жабрланувчиси бўлишига сабаб еканлиги таъкидланди.\nУчрашувда жамоатчилик билан ҳамкорликдаги тарғибот ишларини кучайтириш, фуқароларни ҳуқуқий онгини оширишга қаратилган чора-тадбирларни мунтазам амалга ошириб боришга келишиб олинди. Шунингдек, мутасадди раҳбарларга барча турдаги жиноятчиликни олдини олиш юзасидан тегишли топшириқ ва кўрсатмалар берилди.\nШаҳримизда бу каби тадбирлар давом етади.


Айрим хорижий нашрлар ва ижтимоий тармоқларда Токиода ўзбекистонлик йигитнинг япониялик қизга нисбатан жинсий тажовуз қилгани ҳақида хабарлар тарқалди. Ўз навбатида, Ўзбекистон Миллий олимпия қўмитаси бу борада расмий баёнот берди.\nМиллий олимпия қўмитаси расмий баёнотига кўра, бўлиб ўтган воқеликка Ўзбекистон олимпия жамоасининг ҳеч қандай алоқаси йўқ.\n«Japantimes.co.jp» нашри берган маълумотга кўра, воқеа Токио шаҳрида бўлиб турган Ўзбекистон фуқароси Д.Р. билан содир бўлган. «Kyodo news» эса Д.Р. ва у қизнинг биргаликда Токиодаги «Олимпия» стадионида волонтёр бўлиб ишлагани ҳақида ёзмоқда.\nШундай экан, юқоридаги воқеликка Ўзбекистон олимпия делегациясининг ҳеч қандай алоқаси йўқ. Шу ўринда юртимизнинг барча ОАВ, блогер ва журналистларидан бу каби асоссиз мақолаларга ишонмасликларини сўраб қоламиз», дейилади МОҚ баёнотида.\nТаъкидланишича, бугун кечга Токио-2020 XXXII ёзги Олимпия ўйинларида иштирок этувчи Ўзбекистон делегациясининг асосий қисми чартер рейс орқали Японияга жўнаб кетади.\nТокиодаги Олимпия қишлоғида коронавирус юқтириш билан боғлиқ илк ҳолат қайд этилди


"Қибла-Тозабоғ" ҳикоялари - Darakchi\nМОЗИЙДАН САДО 31.01.2018, 15:19\nХоразмнинг нодир жавоҳири саналмиш Хива атрофида "хон боғи" деб аталадиган боғлар кўп: "Гандумкон", "Боғишамол", "Рофаник", "Нуруллабой", "Орқа тоза боғ" ва бошқалар. Шаҳарнинг жануби-ғарбий томонида барпо қилинган "Қибла-Тозабоғ" ҳам шулар жумласидан. У Муҳаммад Раҳимхон ХХ ва унинг ўғли Исфандиёрхон томонидан бунёд қилинган.\nХон боғлари учун жой танлаш мулозимлар олдидаги асосий вазифа бўлган. Чунки танланган ер ҳосилдор, табиати гўзал, об-ҳавоси мўътадил бўлиши керак эди. Бунинг учун улар асрлар давомида тажрибадан ўтган ажойиб усул танлаганлар: бир қанча жойга янги сўйилган қўй гўшти нимталарини илиб чиқишган. Икки-уч кундан кейин қайси жойдаги гўшт бўлаги янгидек турса, ўша жойда боғ яратишган.\nШарқ ва Ғарб тажассуми\n“Қибла-Тоза боғ” ҳам айнан шундай синовлардан ўтгач, барпо қилинган. Бу манзил барча талабларга жавоб бергани учун бу ерда Муҳаммад Раҳимхон Феруз, унинг тоғаси Иброҳимхўжа, кейинчалик тоғаваччаси Исломхўжа ёзги уй-жойлар, мадрасалар қуришган.\n“Қибла-Тозабоғ” аслида катта боғ ўртасига қурилган хон саройи бўлиб, унинг учта ҳовлисидан бирида хон ва сарой хизматкорлари ишхоналари, иккинчисида хон ва унинг оила аъзолари учун турар-жойлар, учинчисида Европа услубида қурилган айвон ва хоналар жойлашган.\nБиринчи ва иккинчи ҳовли Хоразмнинг эски анъанавий услубида Муҳаммад Раҳимхон II томонидан, учинчи, пишиқ ғиштли, айвонли сарой Исфандиёрхон томонидан қурилган.\nЯхшилардан қолган нишона\n“Қибла-Тозабоғ” қурилишида ишлаган усталардан бири уста Абдулла бўлган. Саройда ҳукмдорнинг қурилиш ишларида узоқ йиллар ишлаб, хонга яқин бўлиб қолган устанинг обрўси катта эди. Шу боис у хон билан бевосита, юзма-юз гаплаша олган, ўз эҳтиёжларини очиқ-ойдин баён қилган.\nАйтишларича, уста умрининг охирида хоннинг ҳузурига кириб, ўзига мўъжазгина сағана қурдириш учун изн сўрайди. Хон унга ёрдам сифатида беш тилла беради.\n— Мурувватингиздан миннатдорман, — деди уста таъзим билан. — Аммо мен бу сағанани ўзимнинг ҳалол пулимга тикламоқчи эдим.\n— Менинг пулим ҳаром, деб сенга ким айтди? — сўрайди хон бироз ранжигандек бўлиб. Шундан сўнг уста хижолатпазлик билан хон берган тиллани олади ва унга таъзим бажо келтиради.\nЯна бир ривоятга кўра, уста Абдулла вафотидан кейин унинг 9 ёшли кенжа ўғли Худойберган катта оғаси Бобожон тузатиб берган жангли (жарангли) варрак ясаб, унинг устига мушук боласини ўтқизиб, елимини қуритиш учун баланд жойга қўяди.\nУстанинг оиласи ҳам хоннинг яқин аъёнлари қатори “Қибла-Тозабоғ”да, хон билан қўшни туришган. Мушук кечаси билан миёвлаб, хонни безовта қилади. Эртасига Муҳаммад Раҳимхон II варрак эгасини жазоламоқчи бўлади. Аммо у марҳум устанинг фарзанди эканини билгач, “яхшилардан қолган нишона экансиз”, деб уни афв этади ва қўлига тўрт тилла беради.\nБармоқдаги бахтли белги\nУстанинг вафотидан сўнг Муҳаммад Раҳимхон унинг ўғиллари Боғбек билан Бобожонни “Қибла-Тозабоғ” саройининг қурилишига жалб қилади. Устанинг кичик ўғли Худойберган бу пайтда анча ёш эди. Шунинг учун хон уни “тарбияланг, вояга етгач, уйлантиринг”, деб Поласултон (Боласултон) қишлоғидаги Муҳаммад Карим охунга топширади.\nОхун тарбиясидаги Худойберган, унинг Онабиби исмли қизи билан мол боқар, қайтишда даладан ўт ўриб қайтишар эди. Бир куни ўроқ қизнинг жимжилоғини қирқиб кетади. Қиз қонни тўхтатиш учун кул босади. Қон тўхтагач, ўрни қорайиб қолади. Буни кўрган Онабиби\n— Энди бармоғим қора бўлиб қоладими? — деб йиғлайди. Худойберган кулиб:\n— Қайтага яхши бўлди, катта бўлганингда шу бармоғингдан таниб, сенга уйланаман, — деб ҳазиллашади.\nҲақиқатдан ҳам орадаги бу илиқ муносабатни сезган охун, қизини унга никоҳлаб беради. Худойберган қайнотасининг қўллаб-қувватлаши билан бойлик орттириб, катта иморатлар қуради. Ёзда қишлоқда, қишда Ичан-қалъадаги уйида яшайди.\nХудойберган қайнотаси Охун бобонинг огоҳлантиришига қарамай, уйини ҳамма вақт очиқ қолдириб юраркан. Чунки хонликда ўғирлик содир қилинмас, ўғри зоти деярли йўқ эди.\nЛекин бир куни кечаси Худойберганнинг қишлоқдаги уйига ўғри тушиб, кўп молларини олиб кетади. Хонга арзга бориш учун йўлга чиққан Худойберган, ҳеч кимга билдирмаслик учун кечаси отининг туёғига кигиз боғлаб, “Қибла-Тозабоғ” сари йўл олади.\n— Гумонинг кимдан? — сўрайди хон унинг шикоятини тинглаб бўлгач.\n— Ҳеч кимни кўзим билан кўрганим йўқ, шу боис гумон қилишдан қўрқаман, — дейди Худойберган.\n— Яхши бу иш билан мен ўзим шуғулланаман, сен боравер, — деб хон унга ижозат беради.\nЭртасига қишлоққа келган хон оқсоқолни чақиради:\n— Қишлоғингда бирорта ўғри борми? — деб сўрайди. Шунда хон олдида тили калимага келмай турган оқсоқол аввалига бош чайқайди.\n— Яхшилаб ўйлаб кўр, Худойберганнинг моллари қанот чиқариб учмагандир? — сўрайди хон сиёсат билан.\n— Олампаноҳ бир қошиқ қонимдан кечинг, — дейди оқсоқол ниманидир эслагандек бўлиб. — Биттаси бор, бундан анча йиллар аввал қўшнисининг товуғини ўғирлаган, аммо кейин ҳамманинг олдида тавба қилганди.\nХоннинг амри билан ҳалиги кишини тутиб келтирадилар. Қаттиқ тазйиқдан кейин у ўғирланган молларни Худойберганга қайтариб беради. Ўғрининг кафтига чўғ босиб жазолайдилар.\nХудойберган ота ўтган асрнинг ўрталарига қадар умргузаронлик қилган. Унинг Исломхўжа минораси ёнида меҳмонхонаси бўлган. Отахон 1963 йилда 90 ёшида вафот этгач, Тош дарвозадан ичкарида, ғарбий томондаги тўртинчи гумбазда дафн қилинган.


Шимолий Корея етакчиси Ким Чен Иннинг синглиси, Корея Меҳнат партияси марказий қўмитаси бўлими бошлиғи ўринбосари Ким Ё Чжон АҚШ ва Шимолий Корея етакчиларининг учрашуви фақатгина Вашингтон учун кераклигини айтди.\n“Аёнки, Шимолий Корея-АҚШ саммити кимгадир керак бўлса ҳам бу АҚШдир. Биз бундай ҳодисага [саммитга] мутлақ беҳуда ва бефойда ҳодиса сифатида қарашимиз керак”, деб айтган Ким Чен Иннинг синглиси.\nУнинг айтишича, Пхеньяннинг бу борадаги фикри АҚШ “чуқур қарама-қаршилик ва ҳал қилинмаётган зиддиятлар” масаласида ўз сўзлаш оҳангини ўзгартирсагина ўзгариши мумкин.\nБундан ташқари, Ким Ё Чжон жорий йилда икки давлат етакчиларининг учрашуви ўтиши мумкинлигини рад этган.\nИюнда Шимолий Корея ташқи ишлар вазири Ли Сон Гвон АҚШ ва Шимолий Корея муносабатлари “умидсизлик нуқтасига” етганини айтган.\nАввалроқ АҚШ президенти Дональд Трампнинг собиқ маслаҳатчиси Жон Болтон Трамп навбатдаги президент сайловлари арафасида Ким Чен Ин билан учрашув ўтказиши мумкинлигини айтган.\nБу орада Шимолий Корея ташқи ишлар вазирлигининг АҚШ бўйича департаменти бошлиғи Квон Чжон Гин икки давлат ўртасида саммит ўтиши мумкинлиги ҳақидаги гапларни асоссиз деб атаган.\nДональд Трамп ва Ким Чен Иннинг илк учрашуви 2018 йил 12 июнда Сингапурда бўлиб ўтганди. Унда Вашингтон томонидан Шимолий Корея хавфсизлиги кафолатланиши эвазига Корея яриморолини ядровийсизлаш бўйича келишувга эришилган.\n2019 йил февраль охирида икки етакчи Ханойда бесамар якунланган яна бир учрашув ўтказган.\nУлар кейинроқ Шимолий ва Жанубий Корея ўртасидаги чегара пункти Пханмунжомда учрашиб, музокараларни амалий даражада тиклашга келишиб олишган. Бироқ Швеция пойтахти Стокҳолмда икки давлат ишчи гуруҳлари ўртасида ўтган мулоқот натижа келтирмаган.


Исроил ҳарбийлари Ғазо минатақасидаги яҳудий аҳолининг кўчирилиши жараёнини якунига етказмоқдалар.\n01 март 2021, Тошкент вақти: 16:22\n24 август куни кечки пайт Исроил ва Миср ўртасидаги чегара назорати Миср чегара ҳарбийларига топширилади.\nИсроил Мудофаа вазири Шоул Мофаз бугун Ғазо-Миср чегарасида назорат Мисрнинг 750 ҳарбийсига топширилишига Исроил томони рози эканини маълум қилди. Шунингдек, Шоул Мофаз бу келишув Фаластинга олиб ўтиладиган қурол-яроғ контрабандасига қарши кураш масъулияти тўлалигича Мисрга юклатилишини ҳам эътироф этиб ўтди.\nИсроил Бош вазири ўринбосари Шимон Перес эса айни келишув келажак томон ижобий қадам эканини таъкидлади:\n“Бу келишувга кўра, Миср ҳарбий қўшинларининг сараланган 750 аскар ва плициячиси қурол-яроғ контрабандасини бартараф этишга жалб этиладиган бўлди. Менимча, бу жуда яхши битим”.\nБироқ шу ўринда Ғазо минтақасидаги Фаластин ҳарбийлари чегарада қандай ваколатга эга бўлиши ҳали аниқ эмас.


Савдо ҳисоб-варағини банк картаси орқали тўлдиришда банк картасининг юз ва орқа томонларини Мижозлар кабинетида верификация бўлимида >> Картани верификация қилиш юклаб уни верификациядан ўтказиш зарур.\nБанк картаси верификация қилиш учун юклашга талаблар:\n1. Картанинг иккала томонининг рангли ва аниқ нусхаларини юклаб олиш.\n2. Картанинг юз томони нусхасида қуйидаги ахборот кўриниши керак:\n- карта эгасинг исми;\n- картанинг амал қилиш муддати;\n- картанинг биринчи 6 ва охирги 4 та рақамлари.\n3. Орқа томонида карта эгасининг имзоси кўриниши керак.\n4. CVV коди албатта ЁПИҚ бўлиши керак.\n5. Агар Сиз исмсиз картани верификация қилаётган бўлсангиз, Сиз ҳужжатни қўшимча тарзда юклашингиз керак бўлади, бунда юқорида санаб ўтилган маълумотлар кўриниши (эгасининг имзосидан ташқари) керак. Бу банкдан олинган кўчирма ёки онлайн-банкдан скриншот бўлиши мумкин. Онлайн-банкдан скриншотни юклашда URL саҳифасининг бўлиши мажбурийдир.\n6. Агар карта экасининг номи ва рақами картанинг турли томонларида бўлса, у ҳолда банк кўчирмаси ёки онлай-банк скриншотини қўшимча тарзда юклаш зарур, бунда карта экасининг номи, картанинг охирги 4 та рақами ва URL саҳифаси (скриншот учун) кўриниши керак.\nЭътибор беринг: учинчи шахсларнинг карталарини верификация қилишга ҳеч бир шароитда рухсат этилмайди.


“Жонажон Ўзбекистоним, мангу бўл омон!” шиори остида маданий-маърифий тадбир\nЎзбекистон Республикаси Президентининг 2019 йил 8 июлдаги “Ўзбекистон Республикаси давлат мустақиллигининг йигирма саккиз йиллик байрамига тайёргарлик кўриш ва уни ўтказиш тўғрисида”ги ПҚ-4386-сон Қарори ижросини таъминлаш мақсадида, жорий йилнинг 13 июль куни Чинобод санаториясида “Жонажон Ўзбекистоним, мангу бўл омон!” шиори остида Маданият ва санъат кўргазмаси, Камолиддин Бехзод номидаги Шарқ миниатюра санъати музейи, Чинобод санаторияси ҳамкорлигида маданий-маърифий тадбир ҳамда маҳорат дарслари бўлиб ўтди.\nМустақил тараққиёт йилларида ҳаётимизнинг барча жабҳаларида эришилган юқори ўсиш суръатлари билан бугун ҳар қанча фахрлансак, ғурурлансак арзийди. Энг муҳими, Ватан тараққиёти, мамлакатдаги ўзгариш-у янгиланишлар самараси юртдошларимиз турмуш фаровонлиги, хонадонлардаги қут-барака, тинчлик-осойишталик тимсолида ўзининг ёрқин ифодасини топаётир.\nУшбу тадбирдан асосий мақсад халқимиз, айниқса, ёшлар қалбида Ватанга муҳаббат туйғуларини камол топтириш, тинч ва осойишта кунимизга шукроналик ҳиссини кучайтиришга алоҳида эътибор қаратилади. Зотан, мустақиллигимизнинг 28 йиллиги “Жонажон Ўзбекистоним, мангу бўл омон!” эзгу ғоясини ўзида мужассам этган ҳолда ўтказилиши халқимизнинг қалбига ажиб бир маънавий ҳарорат бахш этди.\nТадбир сўнгида йиғилганларга янада кўтаринки кайфият улашиш мақсадида концерт дастурлари ташкил этилди.\nБугунги хостлар .... 1709\nБарча хостлар ..... 984014


Патент олиш учун тиббий маълумотномалар фақат Сахарово ЯММда берилади - 12.02.2016, Sputnik Ўзбекистон\n15 февралдан бошлаб, меҳнат мигрантларига тиббий маълумотномалар фақат Сахарово ЯММда берилади. Шаҳар поликлиникаларида маълумотномалар бериш тўхтатилади. 12.02.2016, Sputnik Ўзбекистон\n16:22 12.02.2016 (янгиланди: 16:35 12.02.2016)\n© Sputnik / Саид Царнаев / Фотобанкка ўтишЛаборант қиз анализларни текширмоқда\n15 февралдан бошлаб, меҳнат мигрантларига тиббий маълумотномалар фақат Сахарово ЯММда берилади. Шаҳар поликлиникаларида маълумотномалар бериш тўхтатилади.\nТОШКЕН, 12 фев — Sputnik. Россияда ишлаш ҳуқуқини берадиган патент олиш учун керак бўладиган Тиббий маълумотномалар, 15 февралдан бошлаб фақат Сахаровода жойлашган, Ягона мигрантлар марказида берилади. Ушбу маълумотномалар бериш Москва шаҳар Соғлиқни сақлаш департаментига қарашли “Москва илмий-амалий дерматология, венерология ва косметология маркази” томонидан берилади.\nУшбу ҳужжатлар фақат Сахаровода қишлоғи яқинида жойлашган Ягона Мигрантлар марказида берилади.\nБошқа тиббиёт ташкилотлари томонидан 2016 йилнинг 15 февралгача берилган тиббий маълумотномалар ЯММ томонидан қабул қилинади. Эслатиб ўтамиз, маълумотномалар амал қилиш муддати уч ой.


“Кичик олимпиада” катта ареналар учун парвоз майдони | QISHLOQ HAYOTI\n“Баркамол авлод – 2017” спорт ўйинларида қайд этилаётган натижалар, кўрсаткичлар, рекордлар ёшларимизнинг спортдаги салоҳияти\nйилдан-йилга ўсиб бораётганидан далолатдир.\nЖиззахда бўлиб ўтаётган “Баркамол авлод – 2017” спорт ўйинларида республикамизнинг барча ҳудудларидан 898 нафар спортчи қатнашмоқда. Улар билан 236 нафар мураббий келган. Беллашувларни 159 нафар ҳакам баҳолаб бормоқда.\nБокс, бадиий гимнастика, сузиш, енгил атлетика мусобақалари “Сўғдиёна” универсал спорт мажмуасида, гандбол, баскетбол, бадминтон, стол тенниси, эркин ва юнон-рум курашлари, дзюдо, таэквондо, оғир атлетика, теннис бўйича беллашувлар Жиззах олимпия захиралари коллежида, волейбол ва футбол бўйича баҳслар Жиззах политехника институти спорт майдонларида кечмоқда. Жиззах политехника институти қошидаги лицейнинг спорт залида эса шахматчилар ўз имкониятларини синовдан ўтказишаётир.\nБеллашувларнинг биринчи ва иккинчи кунлари қизғин беллашувларга бой бўлди. Жумладан, сузиш мусобақаларида республикамизнинг барча ҳудудларидан ташриф буюрган таркибида 4 нафар ўғил ҳамда 4 нафар қиз бўлган жамоалар турли масофаларга брасс, чалқанча, баттерфляй, эркин, аралаш эстафета усулларда сузиш бўйича куч синашдилар.\nСузиш мусобақаларининг дастлабки натижаларига кўра, қашқадарёлик Фотима Амилова, андижонлик Шаҳноза Содиқова ва Зуфар Абдулазизов, пойтахтлик Ирина Ушакова ҳамда Алексей Тарасенко, қорақалпоғистонлик Маржина Ўразимбетова каби бир қатор ёш спортчилар пешқадамлик қилишмоқда.\nЕнгил атлетика беллашувларида ҳам таркибида 4 нафар ўғил ва 4 нафар қиз бўлган жамоалар қатнашмоқда. Енгил атлетикачилар турли масофаларга дастлабки, финал югуриш, узунликка сакраш, эстафетали чопиш, уч ҳатлаб сакраш, тўсиқлар оша дастлабки югуриш бўйича ўз имкониятларини синовдан ўтказмоқдалар.\nБокс мусобақалари беллашувларида бундан бир ой илгари Сурхондарёда уюштирилган саралаш баҳсларида ғолиб бўлганлар иштирок этишди. Шу маънода, ярим финал учрашувларида Бухородан 5 нафар, Жиззахдан 4 нафар, Тошкент шаҳри, Сурхондарё, Самарқанд, Тошкент вилоятларидан 3 нафардан, Андижон, Фарғона ва Сирдарёдан 2 нафардан, Навоий ва Қашқадарёдан 1 нафардан ёш боксчилар рингга кўтарилди. Беллашувлар 49, 52, 56, 60, 64, 69, 75, 81 килограмм вазн тоифаларида кечди.\n– Бироз қийинчилик билан рақибимдан устунликка эришдим, – дейди андижонлик Асадбек Шодибоев. – Бугунгача уч марта Ўзбекистон чемпиони бўлдим. Муҳаммадқодир Абдуллаев, Ҳасанбой Дўсматов каби Жаҳон Олимпиада ўйинлари ғолиби бўлишни дилга тукканман. Шу ўринда айтишим керакки, спорт мусобақаларида қатнашиш мақсадида бир неча давлатларда бўлганман. Аммо биздагидек шароит ва имконият уларда йўқ. Шундай экан, биз ғолиб бўлаверамиз.\n– 50 йил енгил атлетика билан шуғулланганман, – дейди жиззахлик 80 ёшли Абдумурод Султонов. – Бугун ёшларимизнинг спорт билан шуғулланиши, имкониятларини намоён этиши, юртимиз номини дунёга танитиши учун барча шароитлар бор. Илгари бундай имкониятлар қаерда эди, тош-тупроқли йўлакларда чопганмиз, шуғулланганмиз, спорт анжомлари ва кийимлари етишмасди. Шу маънода, замонамиз ёшларига ҳавасим келади. Улар яратилаётган имкониятлардан самарали фойдаланмоқда. Беш ўғлимдан икки нафари сузиш бўйича мураббий, бир ўғлим бокс бўйича республика чемпиони. Бири олий ўқув юртида жисмоний тарбиядан дарс беради, бошқаси футбол мураббийи. Икки нафар набирамни Жаҳон Олимпиадасига тайёрлаяпмиз. Улардан бири “Баркамол авлод – 2017” мусобақаларида иштирок этяпти. Яна бир набирам бокс бўйича Ўзбекистон чемпиони. Уларнинг исмлари жаҳон ареналари узра янграшига ишонаман.\nБошқа спорт турлари бўйича ҳам мусобақалар қизғин кечмоқда. Дарвоқе, ҳар куни беллашувлар якунида биринчи, иккинчи ва учинчи ўрин соҳибларига дипломлар, эсдалик ва қимматбаҳо совғалар топширилмоқда.


Самарқанд вилояти ҳокимлигида халқ қабулхоналар иш фаолияти танқид қилиниб, келгусида амалга оширилиши лозим бўлган вазифалар белгилаб олинди 19.06.2017, Sputnik Ўзбекистон\n19:58 19.06.2017 (янгиланди: 10:04 20.06.2017)\nТОШКЕНТ, 19 июн — Sputnik. Самарқанд вилояти ҳокимлигида президент давлат маслаҳатчиси Турсунхон Худойбергенов ва ҳоким вазифасини вақтинча бажарувчи Туробжон Жўраев иштирокида кенгайтирилган йиғилиш ўтказилди. Бу ҳақда журналист Тошпўлат Рахматуллаев ўз шахсий блогида хабар берди.\nЙиғилишда 40 нафар кам таъминланган ва ижтимоий ёрдамга муҳтож бўлган оилаларга президент совғалари топширилди.\nХудойбергенов йиғилиш бошланишида вилоят халқ қабулхоналари иш фаолияти юзасидан эътирозлар билдирди. Халқ қабулхоналар раҳбарларига улар Президент девони ходимлари эканлиги ва уларга катта масъулият юклатилганлигини ўқтириб ўтди.\n"Мен фаолиятингиздан мамнун эмасман. Самарқанддан Тошкентга кўплаб шикоятлар келиши давом этмоқда. Тез кунларда фаолиятингиз тўлиқ ўрганиб чиқилади. Сизлар қуйидаги асосий саволларга жавоб беришингиз керак: ўтган даврда фаолиятингиз натижасида ижобий томонга нималар ўзгарди ва қанча одамлар фаолиятингиздан рози бўлди", — деб таъкидлади Худойбергенов.\nШунингдек, аҳолини, айниқса жисмоний нуқсонлар туфайли ижтимоий ёрдамга муҳтож бўлган кишиларни иш билан таъминлаш борасида, Самарқанд вилояти 9 та туманида рўйхатда турган 7 минг нафар иккинчи ва учинчи гуруҳ ногирон аёллардан 314 нафар аёл тикувчи бўлиб ишлашга истак билдирди. Шу кунларда улар 21 та тикув машинкаси билан таъминланди. Бу билан иш чегараланмайди, энг асосийси ушбу аёлларни даромад топишга ўрганиш керак. Уларга хом-ашё ва бошқа зарур материаллар билан таъминлаш, бозорда сотиш учун етказиш вазифалари вилоят хотин-қизлар кенгаши ва жойлардаги халқ қабулхоналар раҳбарлари жавобгарлиги қатъий белгилаб берилди. Пахта териш учун этакнинг нархи тасдиқланди (700 сўм). Барча тикувчиларга иш ҳақи пластик карталарга ўтказиб берилади.\n"Ўзпахтасаноат" АЖ ҳудудий бўлимларига тикувчилар билан шартнома тузиш ҳақида топшириқлар берилди. Шартномага кўра, тикувчилар пахта териш учун этаклар, вилоят тиббиёт бўлими ходимларига махсус кийим (кўрпа тўшак, халат), темир йўл ходимлари учун махсус кийимлар тикилади.\n"Шаҳар ва туманларда ўтказилган ўрганишлар натижасида шулар маълум бўлдики, аҳолини, айниқса аёллар ва ёшларни иш билан таъминлаш борасида амалга оширилаётган ишлар бугунги кун талабларига жавоб бермаслигини кўрсатмоқда. Ўрганишлар давомида аҳолидан иш билан таъминлаш бўйича ёрдам сўралмоқда. Бугунги кунда 21 нафар киши иш билан таъминланди. Келгусида жисмоний нуқсонлар бўлган кишиларни иш билан таъминлаш борасида амалий ёрдам кўрсатишни давом этамиз. Шунингдек, 2018 йилда 21 нафар кам таъминланган оилалар ва ижтимоий ёрдамга муҳтож бўлган оилалар намунали уй-жойлар билан таъминланади", — деб таъкидлаб ўтди вилоят ҳокими ўринбосари, хотин-қизлар кенгаши раиси Марҳабо Гафурова.


11:22 / 24.03.2013 2013 pdf Ўқиш режими + -\n«Мазҳабсизлик Ислом шариатига таҳдид солувчи энг хатарли бидъатдир» деб номланган китоб тез кунда нашрдан чиқади.\nНоми: “Мазҳабсизлик Ислом шариатига таҳдид солувчи энг хатарли бидъатдир”\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 1255-сонли тавсияси ила чоп этилган\nТошкент. 2012 йил, апрель.\nАто қилган ноз-неъматлари учун Аллоҳ таолога ҳамдлар, У Зотнинг бизларга юборган Набийси Муҳаммад соллаллоҳу алайҳи васалламга ҳамда у зотнинг аҳли байтларига, асҳобларига ва тобеъинларга салоту саломлар айтаман.\nАллоҳим, ўзгаларга ўргатадиган ва ўзим ўрганадиган илмларимда мени ўз ҳолимга ташлаб қўйма. Ёзадиган нарсаларимдан оладиган насибам нафсимнинг бирор махфий истаги ёхуд шайтон ёки ҳой-ҳавас ортидан келадиган манфур мутаассиблик (фанатизм) бўлишидан паноҳ сўрайман.\nАллоҳим, бизлар билан биродарларимиз ўртасида Ўз ҳузурингдан бир ҳукм чиқаришингни сўрайман. Токи у туфайли кўзлардаги пардалар йўқолсин ва кўнгиллардаги васвасалар, ғаразлар даф бўлсин.\nҚўл урган нарсамизда ниятимиз фақат розилигингга етишишдир. Бунинг учун бизга ихлос деб аталмиш неъматни ҳозирлаб қўйишингни ёлвориб сўрайман. Албатта, Сен меҳрибон ва раҳмлидирсан!\nДоктор Муҳаммад Саид\nКитобни нашрга тайёрлаш ишлари ниҳоясига етган пайтда ушбу асар муаллифи шайх Муҳаммад Саид Рамазон Бутийнинг вафотлари хабари келиб қолди. Замонамизнинг энг машҳур уламоларидан бири, соф Ислом таълимотини, Ислом маданияти ва соф исломий ақийдани тарғиб қилишда етакчилардан ҳисобланган олим Муҳаммад Саид Рамазон Бутий 2013 йил 21 март куни, жума оқшомида масжидда дарс бераётган пайтларида шаҳид бўлдилар. Ислом олами ўз осмонидаги ёрқин бир юлдузни йўқотди.\nДоктор, шайх, аллома, ҳаким, мураббий, муаллим Муҳаммад Саид Рамазон Бутийга нисбатан уюштирилган суиқасд ҳақидаги хабар бутун Ислом оламини ларзага солди.\nБутий ҳазратлари Абул Ҳасан Надавий, Юсуф Қаразовий, Тақий Усмоний, Ваҳба Мустафо аз-Зуҳайлий, Муҳаммад Али Собуний каби замонамизнинг йирик уламоларидан бири эдилар. Дарҳақиқат, шайх Муҳаммад Саид Рамазон Бутийнинг ўлими барчамиз учун улкан йўқотиш бўлди.\nМуҳаммад Саид Рамазон Бутий ҳазратлари бизнинг ўлкаларда ҳам машҳур аллома эдилар. У кишининг бир нечта китоблари ўзбек тилига таржима қилинган. Ислом.уз порталида муаллифнинг ушбу китоби ҳамда «Салафия» рисоласи, Муслимаат.уз сайтида «Аллоҳга инонган қизларга», Сийрат.уз сайтида «Фиқҳус сийра» китоблари қўйилган.\nМуҳаммад Саид Рамазон Бутийнинг илмий салоҳиятини ҳамма тан олган эди. Бутий ҳазратлари Ислом ривожи учун кўп хайрли ишларни амалга оширган ва амалга ошираётган эдилар. Жумладан, Сурияда жуда кўп Қуръон мактабларнинг очилишига улкан ҳисса қўшган эдилар. Сўнгги ўттиз йилдан буён ҳар ҳафта масжидда дарс бериб, маъруза қилар эдилар. Бу дарсларга минглаб одам тўпланар эди. Аллоҳ таолонинг ҳикмати ила портлаш содир бўлган пайтда ҳам минбарда маъруза қилиб турган эдилар.\n«Олимнинг ўлими оламнинг ўлимидир» дейди араблар. Зеро, олим бутун оламга илм, маърифат, зиё тарқатиб турувчи машъалдир. Бу машъал сўниши билан бутун олам зулматда қолади. Муҳаммад Саид Рамазон Бутий ҳазратларидек юксак мартабали алломанинг ҳалок бўлиши Ислом олами учун улкан йўқотишдир. Бу барчамизнинг, бутун умматнинг умумий мусибатидир. Бутун дунё мусулмонлари Аллоҳдан у зот учун раҳмат ва мағфират сўраб, у кишининг Аллоҳ йўлидаги хизматлари учун муносиб ажру мукофотлар беришини тилаб дуо қилмоқдалар.\nАллоҳ таоло шайх Муҳаммад Саид Рамазон Бутийни раҳмати билан чулғаб олсин!\n11:18 / 24.03.2013 2048\n11:24 / 24.03.2013 2606\n12. «Олтин силсила – Саҳиҳи Муслим» 4-жузи\nМуаллиф Шайх Муҳаммад Содиқ Муҳаммад Юсуф ва таржимонлар гуруҳиНоми .Олтин силсила ndash Саҳиҳи Муслим, 4жузНашриёт .Hilol, нашриётматбаасиСана 2020 йилҲажми 624 бетISBN давоми...\n313 09:12 / 15 январь\n2048 11:18 / 24.03.2013\n2008 11:08 / 24.03.2011\n2443 12:08 / 24.03.2015


«Сурия демократик кучлари» Туркия чегарасида ёппасига уруш очиш билан таҳдид қилди\n11:39 / 06.10.2019\nТуркия президенти Ражаб Тоййиб Эрдўғаннинг Сурия шимолида ўтказилиши режа қилинган ҳарбий операция ҳақидаги сўзларига «Сурия демократик кучлари» (SDF) тузилмаси вакили Мустафо Бали муносабат билдирди.\n«SDF хавфсизлик механизмлари доирасида иш кўради ва минтақадаги барқарорликни сақлаш учун қатор ҳаракатларни амалга ошириб келмоқда.\nБироқ, биз ўзимиз ва халқимизни ҳимоя қилиш учун Туркиянинг ҳеч қандай сабабсиз уюштириладиган ҳужумини бутун чегара бўйлаб ялпи урушга айлантиришга иккиланиб ўтирмаймиз», – деб ёзди Бали Twitter саҳифасида.\nЭслатиб ўтамиз, шанба куни Туркия президенти Ражаб Тоййиб Эрдўған Сурия шимолида ҳарбий операция бошлаш ҳақидаги қарор «бугун ё эртага» қабул қилиниши мумкинлигини айтган эди.\nЭрдўғаннинг сўзларига кўра, амалиётдан кўзланган мақсад – Суриянинг Туркия чегарасига ёндош ҳудудларини Сурия курдлари кучларидан тозалаш ва бу ҳудудда хавфсизлик зонасини яратишдир. Туркия бу зонага ҳозирда ўз ҳудудида бўлиб турган Сурия қочқинларини жойлаштирмоқчи.\nТуркия 6 октябрь тонгида Сурияда операция бошлаши мумкин. Бу ИШИД тикланишига олиб келадими?\nШавкат Мирзиёев Туркияда. Биринчи куннинг асосий воқеалари\n16:21 / 19.02.2020\nЭрдўған Туркия Идлибда ҳарбий амалиёт бошлашга тайёрлигини айтди


Коронавирусга қарамай Беларусь ҳарбий парад ўтказди (видео) | Qalampir.uz\nКоронавирусга қарамай Беларусь ҳарбий парад ўтказди (видео)\nОлам\t09 Май 17:46 7069\nСобиқ Совет иттифоқи таркибида бўлган давлатлардан фақатгина Беларусь Иккинчи жаҳон урушида фашизм устидан қозонилган ғалабанинг 75 йиллиги муносабати билан парад ўтказди. Бугун Минскда коронавирус пандемиясига қарамай катта маросим бўлиб ўтди.\nБеларусь Президенти Александр Лукашенко ғалабанинг 75 йиллиги муносабати билан ўтказиладиган параддан воз кечолмаганини, унинг “бошқа танлови” бўлмаганини таъкидлади.\n“Ақлдан озган ва йўлини йўқотган дунёда бу муқаддас тадбирни ўтказиш жойи ва вақти учун бизни айбловчилар топилади. Уларга инсон сифатида айтмоқчиман: хулоса чиқаришга шошилманг, бизни, Ғалаба авлодларини, беларусларни айблашга эса умуман ховлиқманг. Бизнинг бошқа йўлимиз йўқ эди. Бўлганида ҳам биза ҳозиргидек йўл тутардик”, деди Лукашенко.\nЛукашенко параддан ташқари, кечки пайт Минскдаги Ғалаба майдонида “Умумий Ғалаба шарафига” концерт дастури ўтказилишини маълум қилди. Аммо пойтахтдан бошқа жойларда оммавий тадбирлар ўтказиш белгиланмаган.\nЭслатиб ўтамиз, коронавирус сабаб ҳатто Москвадаги “Қизил” майдонда ҳам ғалаба пради ўтказилмади. Бу сафар Россия ҳаво паради билан чекланишга қарор қилди.\n25 Май 16:12 44042\n26 Май 14:40 41388\n25 Май 23:18 38843\n26 Май 09:01 28316\n27 Май 20:39 27701


Хитой почта жўнатмаларидан коронавирус юқадими? — Sof.uz\nЖАҲОН 12,724,100 7,417,810 564,700\n27.01 14:47 718 Тиббиёт\nРоссия истеъмолчилар ҳуқуқларини ҳимоя қилиш устидан назорат қўмитаси раиси Анна Попова почта жўнатмалари орқали коронавирус юқиши мумкин эмаслигини билдирди. Бу ҳақда РИА Новости хабар қилди.\n"Ҳозирги кунда почта жўнатмалари орқали коронавирус юқиши хавфи мавжуд эмас. Бир жойдан иккинчи жойга юборилган нарса-буюмлар орқали вирус юқиши ҳолати исботланмаган", деди Попова журналистларга.\nЎзбекистон Соғлиқни сақлаш вазирлиги ҳали Ўзбекистонда бу вирусга чалинганлар аниқланмаганини маълум қилди. Хитойга, зарурат бўлмаганда, бошқа хорижий давлатларга ҳам вақтинчалик бормасликни тавсия қилди.\n10.07 16:22 4801\n9.07 10:27 4512\n10.07 15:57 3410\n9.07 09:53 2932\n9.07 19:16 2164\nБугун, 18:18 93 Ўзбекистон\nБугун, 17:44 371 Жаҳон\nБугун, 17:16 133\nБугун, 17:05 291 Ўзбекистон\nБугун, 16:13 454 Ўзбекистон\nБугун, 15:59 167 Ўзбекистон


Самарқандда 22 ёшли қизни Туркияга фоҳишалик қилиш учун юбормоқчи бўлган йигит ушланди\n09:26 / 20.09.2021\nСамарқанд шаҳрида 22 ёшли қизни Туркияга фоҳишалик қилиш учун юбормоқчи бўлган йигит қўлга олинган. Бу ҳақда вилоят ИИБ ахборот хизмати хабар бермоқда.\nМаълум қилинишича, Самарқанд вилояти ИИБ терроризм ва экстремизмга қарши курашиш ҳамда ДХХ вилоят бошқармаси ходимлари ҳамкорлигида тезкор тадбир ўтказилган. Тадбирда одам савдоси билан шуғулланган Оқдарё тумани Лойиш шаҳарчасида яшовчи 1992 йилда туғилган A.A. ушланган.\nХабарда келтирилишича, А.А. Туркиянинг Истанбул шаҳрида яшаб келаётган онаси, 1973 йилда туғилган О.Р. билан олдиндан жиноий тил бириктирган. Сўнг 1999 йилда туғилган М.ни алдов йўли билан, келгусида фоҳишалик мақсадида ишлатиш учун Истанбул шаҳрига юборишни режалаштирган.\nҚайд этилишича, А.А. Самарқанд халқаро аэропорти орқали М.ни Истанбулга жўнатаётган вақтда ҳуқуқни ҳимоя қилиш органлари ходимлари томонидан қўлга олинган.\nТаъкидланишича, ҳолат юзасидан Самарқанд шаҳри бўйича ИИО ФМБ ҳузуридаги тергов бўлими томонидан Жиноят кодексининг 135-моддаси 2-қисми билан жиноят иши қўзғатилиб, тергов ҳаракатлари олиб борилмоқда.\nСамарқандда 28 ёшли аёлни Туркияга фоҳишалик қилиш учун юбормоқчи бўлган шахслар қўлга олинди\nЖанубий Кореяда 27 киши одам савдосида гумон қилиниб қўлга олинди\n08:45 / 14.10.2021\nСирдарёда ўз фарзандини сотаётган она қўлга олинди\n08:26 / 14.08.2021\nТошкентда чақалоғини 18 минг долларга сотган аёл ушланди


Лола Каримова 14 йиллик ҳисобот берди – Mazmun.Uz\nЛола Каримова 14 йиллик ҳисобот берди\n“Сен ёлғиз эмассан” Фонди ўз фаолиятини бошлаганига шу ҳафта 14 йил бўлди, деб хабар қилмоқда Лола Каримова-Тиллаева ўзининг facebook ижтимоий тармоғидаги саҳифасида.\nУшбу хайрия ташкилотига 2002 йилда асос солинган бўлиб, унинг асосий вазифаси етим ва имконияти чекланган болаларга ҳар томонлама ёрдам беришдир. “Хайрия ташкилотимиз Меҳрибонлик уйи тарбияланувчилари, кам таъминланган оила фарзандлари ва имконияти чекланган болаларни сифатли тиббий ёрдам билан таъминлашга алоҳида эътибор қаратади. Фонд оғир хасталиклар билан оғриган болаларнинг Ўзбекистон ва чет элнинг илғор клиникаларидаги даволаниш ва жарроҳлик операцияларини молиялаштиради. Шу кунга қадар “Сен ёлғиз эмассан” Фонди Республика болалар ижтимоий мослашуви маркази билан ҳамкорликда 15000дан ортиқ болажонларнинг даволанишида ёрдам берди. Улар орасида даволаниши ойлар ва ҳаттоки йилларни талаб этган жуда оғир хасталиклар билан касал бўлган болажонлар бор. Шунингдек, “Сен ёлғиз эмассан” Фонди Республика болалар ижтимоий мослашуви марказида ёрдам олувчи имконияти чекланган болажонлар учун аравачалар, турли протез ва эшитиш аппаратларини харид қилади. Фонд томонидан қуриб битказилган ва қайта таъмирланган Меҳрибонлик уйларида халқаро стандартлар асосида жиҳозланган тиббий блоклар ташкил этилиб, уларда болаларга юқори малакали тиббий ходимлар томонидан профилактик ва терапевтик ёрдам кўрсатилади. Хайрия ташкилотимиз Ўзбекистоннинг тиббий муассасаларига ҳам ёрдам бериб келади. Жумладан, Республика Перинатал маркази, В.Вохидов номидаги Республика ихтисослаштирилган хирургия маркази ҳамда Гематология ва қон қуйиш институти бўлимларининг замонавий тиббий ускуналар билан жиҳозланиши Фондимиз томонидан молиялаштирилди. “Сен ёлғиз эмассан” Фонди бизнинг яна бир хайрия ташкилотимиз Республика болалар ижтимоий мослашуви маркази билан ҳамкорликда фаолият юритади. Марказда имконияти чекланган болажонларга ташхис, даволаш ва реабилитация бўйича ҳар томонлама ёрдам кўрсатилади. Бу ерда тиббий мутаҳассислар, педагог ва реабилитологлар марказга қатновчи ҳар бир бола учун индивидуал ишлаб чиқилган дастур асосида иш юритадилар.\nЎз фаолиятимизда биз Ўзбекистондаги Меҳрибонлик уйларида яшаш шароитларини яхшилашга, у ерда тарбияланаётган болаларнинг таълим олиши учун барча керакли имкониятларни яратишга алоҳида эътибор қаратамиз, мақсадимиз — болажонлар келажакда мустақил, ўқимишли, иродали инсонлар бўлиб вояга етишларидир. Фонд томонидан Ўзбекистондаги бир қатор Меҳрибонлик уйларининг капитал таъмирланиши ва жиҳозланиши молиялаштирилди. Тошкент шаҳридаги Гўдаклар уйи, Самарқанд шаҳридаги 10-Меҳрибонлик уйи, Чирчиқдаги 14-Меҳрибонлик уйи, 1-сонли Мурувват уйи, 30- ва 14-Меҳрибонлик уйларининг ёзги оромгоҳлари шулар жумласидандир. Шунингдек Фондимиз томонидан Тошкент шаҳридаги 23-сонли ва Самарқанд шаҳридаги 6-Меҳрибонлик уйларининг янги масканлари бунёд этилди ҳамда замонавий мебел ва ускуналар билан жиҳозланди. Тошкент вилоятининг Қибрай туманидаги ихтисослаштирилган Гўдаклар уйи ҳам Фонд томонидан барча зарур жиҳоз ва анжомлар билан таъминланди. Болалар таълими эътиборимиз марказида турувчи йўналишлардан биридир. 2003 йилдан бери Фонд қошида Ўқув маркази фаолият юритади. Унинг мақсади болаларни ўқишга қизиқтириш, ижодий салоҳияти ва иқтидорини ривожлантириш, шунингдек, уларни лицей, коллеж ва университетларга тайёрлашдир. Бу ерда бир қатор гуманитар ва аник фанлардан дарслар ўтилади, шунингдек, болаларга ҳаётий кўникмалардан, уй-рўзғор юритишдан сабоқ берувчи ижтимоий мослашувга оид амалий машғулотлар ҳам юритилади. Ўқув маркази фаолияти мобайнида унда 2600 нафардан зиёд бола — Меҳрибонлик уйи тарбияланувчилари, имконияти чекланган болалар ва кам таъминланган оила фарзандлари — қўшимча таълим олдилар. Ўқув марказининг 250дан зиёд битирувчилари Ўзбекистоннинг олий ўқув юртлари талабалари бўлишга муваффақ бўлдилар. Жамоамиз ўзининг фидокорона ва жонкуяр меҳнати ила қийин аҳволда қолган кўплаб болаларнинг ҳаётини яхшилашда салмоқли натижаларга эришгани билан фахрланаман. Бизнинг келажакдаги режаларимиз бисёр. Ўзбекистондаги ота-она меҳридан бебаҳра қолган ва имконияти чекланган ҳар бир бола ёлғиз эмаслигини, биз унинг камол топиши ва бахту-саодати йўлида қўлимиздан келганча ҳаракат қилишимизни билишини астойдил истайман”, — деб ёзган ўз саҳифасида Лола Каримова.\nВперед Тошкентдан Қашқадарёга такси пули қанча бўлганини биласизми? Шунчаки даҳшат!\nНазад Жиззахдаги мудҳиш жиноят: ўз уйини ўмарган келин


«Яна беш йил шунақа қурилиш қилсак,...\n19.10.2021 12:33 0 2944\nПрезидентликка номзод Шавкат Мирзиёев айни вақтда Тошкент шаҳрида сайловчилар билан учрашмоқда. Амалдаги давлат раҳбари бундан буён асосий қурилишлар шаҳар ҳудудига жорий йилда қўшиб берилган 8 минг гектар ерда амалга оширилишини таъкидлаб ўтди.\n— Агар биз Тошкентда яна беш йил шунақа босиб-босиб қурилиш қилсак, одамлар нафас ола олмай қолади. Шунинг учун шаҳарни кенгайтирамиз, янги қўшилган ерларда асосий қурилишларни амалга оширамиз.\nПойтахтнинг архитектураси ва қиёфасини сақлаб қолиш мақсадида, ушбу ҳудудда «Янги Тошкент» концепцияси амалга оширилади ва босқичма-босқич шаҳар шарқий йўналишга қараб кенгайтирилади, — деди Шавкат Мирзиёев.\nТаъкидланишича, Бектемир туманида 20 минг хонадонли замонавий массив барпо этилиб, боғча, мактаб, тиббиёт муассасаси ва дам олиш марказлари қурилади.\nЯнгиҳаёт туманида инфратузилмага яқин ҳудудда, йирик массив шаклида 200 та кўп қаватли уйлар қурилиб, 10 мингдан ортиқ оиланинг турмуш шароити яхшиланади.\nТошкент шаҳрига қўшилган ҳудудларни яшаш учун ҳар томонлама қулай қилиш мақсадида, алоҳида дастур қабул қилиниб, бу ерда истиқомат қилаётган 100 мингдан зиёд аҳолининг яшаш шароити яхшиланади.\nШунингдек, ушбу ҳудудларда янги корхоналар, саноат зоналари, аҳоли дам олиш масканлари, иқтисодий ва ижтимоий объектлар қурилади.\nШавкат Мирзиёев Тошкент қурилиш


Тошкентда вирусга қарши қурилма тақдимоти бўлиб ўтди\n13 Noyabr 18:08 / Published in COVID-19\nЎзбекистон олимлари вирусга қарши қурилма яратишни таъминладилар\nТошкентда ўзбекистонлик олимлар коронавирус ва чанг бўронларига бардош бера оладиган янги БиоГенетиc қурилмасини тақдим этди.\nАгар ёзда кичик бир гуруҳ журналистлар қурилмани шаҳар санитария-эпидемиология назорати марказида ёпиқ эшиклар ортида кўздан кечирган бўлса, ишлаб чиқувчи кенг жамоатчиликка тақдимотни ўз ақлининг эътирофи деб билади.\nТехнология муаллифи ва тадқиқотчиларининг таъкидлашича, у турли юқумли касалликлар, хусусан, COVID-19, грипп патогенларига қарши самарали курашади, шунингдек, аллергия ва астматиклар ҳаётини осонлаштиради.\n«Чилонзор “СЭС ”даражасида синовларни бошлаганимиздан сўнг, бир ярим йил ичида турли тиббиёт муассасаларида кўплаб тадқиқотлар ўтказишга муваффақ бўлдик, бу қурилманинг самарадорлигини исботлади. Бизда барча тасдиқловчи ҳужжатлар мавжуд», – дейди у. ишланма муаллифи, Олим Юсупов.\nУнинг таъкидлашича, қурилма 200 квадрат метргача бўлган хона ҳавосини дезинфектсиялаш, юзалар ва суюқликлардаги бактериялар ва вирусларни, хусусан, грипп ва COVID-19 қўзғатувчиларини ўлдиришга қодир. Турли хил тиббий сайтларда тадқиқотлар учун 500 та қурилма ишлатилган. Уларнинг ҳаракатини 10 мингдан ортиқ одам бошдан кечирган.\nЮсуповнинг сўзларига кўра, коронавирус билан касалланганлар тезроқ тузалиб кетган, гриппга чалинганлар учинчи куниёқ оёққа туришган. Шу билан бирга, тадқиқотнинг бутун даври давомида ножўя таъсирлар ҳақида бирорта ҳам шикоят олинмаган.\n«Барча лаборатория диагностикаси Республика санитария-епидемиология стансияси томонидан амалга оширилди: улар қурилма ишга туширилгунга қадар ва кейин касаллик қўзғатувчиларини таҳлил қилишди. Натижалар шуни кўрсатдики, у олиб борган ишлардан кейин ҳеч қандай микроб аниқланмаган», — дейди ташкилот вакили. Зангиота юқумли касалликлар шифохонаси матбуот анжуманида.\nТехнология муаллифи ишонч билан у аллергия ва астмага қарши восита сифатида фойдаланишини таъкидлайди. Унинг сўзларига кўра, ушбу қурилмадан уйда ва ишхонада фойдаланган ҳолда, тажрибада иштирок этаётган ушбу касалликларга чалинганлар ўз дардларини унутиб, ҳатто дори-дармонларни қабул қилишни ҳам тўхтатган.\n«Шу кунларда нафас олиш аъзолари касалликларини даволашга ихтисослашган клиникалардан кўплаб қўнғироқлар бўлди: уларнинг беморлари бўғилиб қолди. Қурилма ўрнатилгандан сўнг улар бемалол нафас олишди», — деди Юсупов.\nҚурилманинг ишлаш принсипини ҳисобга оладиган бўлсак, кўп савол туғилди: яқинда Ўзбекистонни қамраб олган чанг бўронига қарши қурилмадан фойдаланиш мумкинми?\n«Ускуна ёпиқ хоналарда чангга қарши курашади, биз уни синовдан ўтказдик. Бироқ, биз ҳали очиқ майдонда ўрнатишни қўллашга уринмадик. Буни қандай қилишни биламиз, бизда илғор тажрибалар мавжуд. Шунинг учун Ўзгидромет, Экология давлат қўмитаси ва бошқа масъул идоралар томонидан қизиқиш бўлса, кейин каттароқ иншоот қуриш мумкин бўлади”, — деб жавоб берди ишлаб чиқувчи.\nТехнология муаллифининг қайд этишича, кўплаб олимлар унинг ривожланишига шубҳа билан қарашган. Баъзилар унинг қурилмасини озонизаторлар, ресиркуляторлар ва квартс лампалар билан солиштирган. Бироқ, унинг таъкидлашича, унинг қурилмаси бошқа принтсип асосида ишлайди ва янада сезиларли натижалар беради. Бундан ташқари, қурилма, масалан, квартс лампаларидан фарқли ўлароқ, одамнинг иштирокида ишлатилиши мумкин.\nЎзбек илм-фани қандай танқид қилинаётганини инобатга олсак, шубҳа билан қарашни тушуниш мумкин. Буларнинг барчаси фантазияга ўхшайди. Бироқ, Юсупов ва унинг шериклари аллақачон қурилмани оммавий ишлаб чиқаришни йулга қўйишни режалаштирмоқда. Муаллифнинг ёзишича, хориждан аллақачон буюртмалар бўлган.\n“Биз патент олиш учун ариза бердик, шунингдек, Фарматсевтика саноатини ривожлантириш агентлигидан қурилмадан тиббий мақсадларда фойдаланишга рухсат берувчи хулоса олдик. Барча нуанслар бажарилгач, биринчи навбатда қурилмани вилоятда тарқатишни режалаштирмоқдамиз.\nБундан ташқари, у озиқ-овқат хизмат кўрсатиш марказларида, аеропортларда ва кўп одамлар тўпланадиган бошқа жойларда фойдали бўлади. Пандемия ҳали ҳам бизда: вирус ўзгармоқда, Россия ва Европада биз янги эпидемияларни кўрмоқдамиз. Балки 5-10 йил бу касаллик билан яшаймиз, шунинг учун ҳар қандай бурилишларга тайёр бўлишимиз керак”, деди Тошкент шаҳар санитария-эпидемиология назорати маркази бош шифокори ўринбосари Бобур Қурбонов.\nTagged under: COVID-19, ОЛИМЛАР, тақдимоти, ТОШКЕНТ


Иккинчи бор Осиёда тенгсиз бўлишни орзу қилаётган Дзаккерони / CHAMPIONAT.asia\n16:07Суперлига 12-тури доирасида “Биз гиёҳвандликка қаршимиз” акцияси ўтказилади 0 15:45"Реал" эртага Родригони таништиради 7 15:28Маъруфхон Муродов: “Мухлислар Суперлига йўлланмасини кутмоқда” 0 15:25ОФК президенти Равшан Эрматовга қўнғироқ қилди 20 15:10Breaking: Бугун соат 18:00да ПФЛда йиғилиш бўлиши кутилмоқда 46 15:08Радамель Фалькао: "Кавани қаерга бормасин, кўплаб голлар уради" 0 14:16Olamsport: Нурмагомедов - Фергюсон жанги бўлиши мумкин, оғир атлетикачиларимиз йиғинга йўл олишди 0 14:04Футзал. U-20 Осиё чемпионатида чорак финалчилар маълум 2 14:00Себальос Зиданга: "Жаноб, мен ҳам сиз билан ортиқ ишлашни хоҳламайман" 8 13:49Суперлига: 11-тур рамзий терма жамоаси 30 13:30Флорентино Пересдан мастер-класс! 15 13:23Галстукли Абрамов, кўзойнакли Беғамов ва Ҳайдаров. "Бунёдкор" - "Насаф" учрашувидан ГАЛЕРЕЯ 23 13:18МЮ Погба кетган тақдирда Ракитич ва Коутиньони сотиб олади 5 12:50"Фенербахче" Украина терма жамоаси футболчисини сотиб олмоқчи 0 12:45Расмий хабар: Аҳмаджоновдан кейин Омон Ғофуров ҳам ишдан бўшаш ҳақида ариза ёзди 149\nИккинчи бор Осиёда тенгсиз бўлишни орзу қилаётган Дзаккерони\n10 янв 16:37\nТеглар : Италия А сериясиОсиё КубогиАльберто Дзаккерони\nАльберто Дзаккерони футболчилик фаолиятида катта ютуқларга эриша олмаган.\nУ “Чезанатико”да бироз вақт тўп тепган. Аммо С Серияси даражасига ҳам ета олмаслигини тушуниб, мураббийлик соҳасига ўтишга қарор қилган. У 30 ёшида ўзи ўйнаган жамоа “Чезанатико”ни бошқарган ва ўзининг бардавом мураббийлик йўлини бошлаб олган. Орадан 7 йил ўтиб Б Серия клуби “Венеция” бошқарувини ўз қўлига олади. 1998 йил дастлабки катта муваффақиятига эришади: Дзаккерони бошчилигидаги “Удинезе” 3-ўринни эгаллайди. Шундан сўнг, мураббий “Милан”га йўл олади.\nДзаккерони биринчи мавсумдаёқ “қизил-қоралар” билан Скудеттони қўлга киритди. Бироқ клуб президенти Сильвио Берлускони билан илиқ муносабатлар ўрната олмади ва келаси йил мураббийга чиқиш эшиклари кўрсатилди. Дзаккерони — қайсар мураббий. У кўпинча 3-4-3 тактик схемасидан фойдаланади ва ундан узоқлашиш нияти йўқ, чоғи. Шу билан бирга, италиялик ноёб истеъдод соҳибидир. У ғояларини ақл билан амалга ошира олади ва энг яхши жамоаларда қандай ишлаш зарурлигини билади: “Милан”, “Лацио”, “Интер” ва “Ювентус”да фаолият юритган. Энди “Рома” ва “Наполи”да ишласа, бемалол Италия топ-клубларининг ҳаммасини бошқарганман дейиши мумкин. Лекин буни вақт кўрсатади, албатта.\nҚизиқ, Италиянинг икки мутахассиси доим Дзаккеронини таъқиб қилиб юради. У 2010 йил Чиро Феррара жамоадан кетганидан сўнг, “Ювентус”да фаолият юрита бошлаганди. Аввалига, раҳбарият уни вақтинчалик мураббий сифатида ишга олганди. Мавсум давомида эса уни доимий иш билан таъминлаш ҳақида ўйлаб қолди. Лекин ўша вақт Антонио Конте пайдо бўлди ва “бьянконери” эгалари, айниқса Андреа Аньеллининг эътиборини ўзига қарата олди. Аньелли шижоатли ва жасур мураббийга буткул ишонганди. Конте ва Заккеронининг йўллари иккинчи маротаба ҳам тўқнаш келди. Навбатдаги “жанг”да яна Контенинг омади келиб, “Скуадра адзурра”нинг бош мураббийи лавозимини эгаллади. Федерация раҳбарияти Антониога асосий номзод сифатида қараган бўлса-да, у бу таклиф ҳақида узоқ ўйлади. Шундан сўнг, терма раҳбарияти Дзаккерони билан музокараларни бошлаб юборди. Лекин Конте охир-оқибат розилик берди. Дзаккерони эса рад жавобини олиб, ўз йўлида давом этди.\nРоберто Манчини эса Дзаккеронининг йўлини уч маротаба тўсди. 2002 йил “Лацио” раҳбарияти бош мураббийни лавозимидан бўшатишга қарор қилди ва жамоани бошқариш учун “бургутлар”нинг собиқ ўйинчисига таклиф билдирди. Икки йилдан сўнг Массимо Моратти ҳам худди шундай йўл тутди. Чунки у Дзаккеронининг эҳтиёткор футболидан мамнун эмасди. Мураббий яхши натижаларни қайд этган бўлса-да, Манчинини таклиф қилиш имкони пайдо бўлганидан унумли фойдаланиб, Альбертони ишдан бўшатиб юборади. Уларнинг йўллари учинчи маротаба тўқнаш келганига кўп бўлмади: терма жамоага бош мураббий топиш ишида, номзодлар қаторида Дзаккерони ҳам бор эди. Бу сафар уни А Серия етакчи клублари ҳам қўллаб-қувватладилар. Улар терма жамоага мослашувчан ва футболчиларни кўп қийнамайдиган мураббий келиши тарафдори эдилар. Бундан ташқари, мураббий термада илиқ муносабатлар ўрната олишига ишонишганди. Лекин бу сафар ҳам Манчини йўлдан "чиқиб қолди". Дзаккерони эса БАА термасига мураббйилик қилиш учун йўл олди.\nБу италияликнинг терма жамоада биринчи бор ишлаши эмасди. 2010 йил у Япония термасига бошчилик қилган ва улар билан катта ютуқларга эришган. Кўпчилик унинг услуби терма даражасига мос келмайди деб ҳисоблаган эди. Бироқ японлар унинг қўл остида жуда яхши ўйнай олдилар. Орадан бир йил ўтиб, Япония термаси Осиё Кубогини қўлга киритди. 2013 йил Шарқий Осиё Кубоги совриндори бўлди. Аммо, “Самураилар” 2014 йилги Жаҳон Чемпионатида омадли иштирок этолмадилар. Кот-д’Ивуар термасига қарши ўйин пайтида Кейсуке Хонда ҳисобни очди. Лекин Бони ва Жервинью бир неча дақиқадан сўнг баҳсни умуман ўзгартириб юборишди. Японлар греклар билан ноль ҳисобдаги дуранг натижада ўйнаган бўлсалар-да, Колумбия термасига йирик ҳисобда (1:4) мағлуб бўлишган эди. Натижада Дзаккерони лавозимидан озод этилди. Аммо ЖЧдаги муваффақиятсизлик унга салбий таъсир кўрсата олмади. Чунки, у Япония терма жамоаси бош мураббий лавозимида омадли фаолият юритди.\nБироқ мураббийнинг БАА терма жамоасида бироз омади юришмаяпти. Тўғри, “лочинлар” таркиби жуда кучли ўйинчилардан иборат эмас. Футболчиларнинг асосий қисми ҳам асосан ички чемпионатларда иштирок этади. Бироқ кўпчилик мезбонлардан омадли ўйин ва яхши натижа кутмоқда. Дзаккерони эса ярим йил ичида термани юқори даражага олиб чиқадиган инсон эканини ҳали исботлаб беролгани йўқ. Турнир биринчи учрашуви, Бахрейн термасига қарши баҳсда “лочинлар” мағлубиятга учрашлари мумкин эди. Лекин ўйин охирида вазият ўзгариб, дуранг натижа билан учрашувга якун ясалди.\nЛекин бир нарсани унутмаслик лозим. Осиё Кубоги-2011да Дзаккерони жамоаси турнирни 1-1 ҳисобдаги дуранг натижа билан бошлаган эди. Шу сабабли, мураббий тажрибасига шубҳа қилмаган яхшидир, эҳтимол?!


Бош саҳифа Илм ва фанАдабиётРоманларга айланган хотиралар (Ҳерта Мюллер)\nЧоп этилган 06.11.2018 06.03.2018 МуаллифZiyouz.uz\nҲерта Мюллер Германиянинг нуфузли Генрих фон Клайст мукофоти (1994), Европа Иттифоқининг “Аристейон” мукофоти (1995), Халқаро IMPAC Дублин адабий мукофоти (1998), Франц Кафка номидаги (1999), Йозеф Бройбахт (2003), Конрад Аденауэр (2004) номидаги мукофотлар ва ниҳоят Халқаро Нобель (2009) мукофоти совриндори, Германия тил ва адабиёт академияси аъзоси (1995), шеърлари, романлари, ҳикоя ва эсселари хитой, япон, инглиз, швед, поляк, рус, француз, испан сингари дунёнинг йигирмадан зиёд тилларига ўгирилган.\nЖаҳон адабий жамоатчилигининг бу қадар эътирофларига сазовор бўлган бу ёзувчи аёл ким экан деб бир ўзбек китобхони сифатида қизиқиб қолишингиз табиий. Чунки ҳали унинг бирор асари ўзбек тилига таржима қилинмаган.\nҲерта Мюллер 1953 йил 17 августда Руминия ғарбидаги Банат ҳудудининг Ницкидорф қишлоғида таваллуд топган. Беш юз хонадон истиқомат қиладиган бу қишлоқда бир неча аср олдин бўлиб ўтган Австрия-Венгрия урушидан сўнг қолиб кетган немисларнинг авлодлари яшарди. Ҳертанинг бобоси фермер, отаси юк машинаси ҳайдовчиси бўлган. Иккинчи жаҳон уруши даврида қишлоқнинг асосий қисми нацистлар тарафида бўлиб, Ҳертанинг отаси ҳам ССда хизмат қилган. Совет қўшинлари томонидан Руминия эгаллангач, Ҳертанинг онаси Катарина 19 ёшида Украинага, меҳнат лагерига сургун қилинган. Беш йилдан сўнг қайтиб келгач, мажбурият юзасидан Мюллер билан никоҳга рози бўлган. У қизига доим: “Агар уруш бўлмаганда ҳеч қачон отангга турмушга чиқмаган бўлар эдим”, деб таъкидлар эди. Ҳерта мактабни тугатганида онаси унинг тикувчи бўлишини хоҳлаб, гимназияда ўқишига қаршилик қилади, чунки у гимназия китоб ўқитиб одамларни бузади деб ҳисобларди.\nҲерта нафақат гимназияда, балки Тимишоардаги университетда ҳам ўқиди, немис ва румин тиллари, адабиёти бўйича мутахассис бўлди. Талабалик даврида немисзабон адабиётчи ёшларнинг “Банат акция гуруҳи” деб номланган норасмий тўгарагига аъзо бўлади. Бу тўгарак фаоллари орасида унинг бўлажак турмуш ўртоғи, ёзувчи Рихард Вагнер ҳам бор эди. Ушбу гуруҳ мавжуд социалистик тузимга фитна уюштиришда айбланади ва 1975 йилда тақиқланади. Ҳерта Мюллернинг рус тилига таржимонларидан бири Марк Белорусецнинг ёзишича, гуруҳ аъзолари Мандельштам ва Цветаевани ғоявий маслакдошлари сифатида севиб ўқишган.\n1977-1979 йилларда Ҳ.Мюллер “Технометалл” трактор заводида таржимонлик қилади. ГДР, Австрия, Швецариядан келадиган дастгоҳлар ва техник жиҳозлар йўриқномаларининг таржимаси билан машғул бўлади. Ўша пайтда Руминия раҳбари бўлган Н.Чаушескунинг махфий полицияси – секуритате уни ҳамкорлик қилишга ёлламоқчи бўлади. Ҳерта рад этади ва уни душманлар рўйхатига киритиб, ишдан бўшатишади. Узоқ йиллар давом этган таъқиб ва таҳдидлар бошланади. Бу даврдаги руҳий террор ҳақида Ҳерта Мюллернинг ўзи шундай хотирлайди:\n– Биз йўқ пайтимизда махфий полиция уйимизга кирар, ўзининг шу ерда бўлганини билдириб атайлаб излар қолдириб кетарди – сигарет қолдиқлари, ағдарилган стуллар, девордан кўчириб олинган фотографиялар… Энг даҳшатлиси – полда ётган тулки терисини марҳумникига ўхшатиб оёқ-қўлини чалиштириб кетишарди. Тимишоарда мен ўзимни хавфсиз сезадиган бирор жой йўқ эди. Тунда ўрнимда ётиб лифтнинг кўтарилаётган овозини эшитсам, мени олиб кетишга келишяпти деб ухламай чиқардим. Олиб кетишган пайтлари эса уйга қайтиб келаманми-йўқми, билмасдим.\nСекуритате Ҳертани руҳан синдириш учун у ҳақда турли хил туҳматлар тарқатади, жосус деб эълон қилади. Ҳерта тишини тишига босишга, муттасил сукут сақлашга, қўрқувда яшашга кўникади. Махфий полиция агентлари ўзларининг бу таҳдид ва сиқувлари билан катта бир ёзувчини дунёга келтираётганликларини билмас эдилар.\nШундай қилиб Ҳерта Мюллер қалам ва қоғозга мурожаат қила бошлади. У овозини чиқариб эркин гапира оладиган даргоҳ – адабиёт дунёси бўлиб қолди.\n1979 йили Ҳ.Мюллер “Тубанликлар” номли 14 миниатюра ва қиссадан иборат насрий асари қўлёзмасини ниҳоясига етказади. Асарнинг қайчиланган ва “таҳрир қилинган” нусхаси 1982 йилда Бухарестда нашр этилади. Унда унутилган ва умидсиз Ницелдорф қишлоғининг ҳаёти сюрреалистик нигоҳ ила тасвирланади. Нашрдан кўнгли тўлмаган адиба китобнинг асл нусхасини махфий равишда Германияга юборади ва у 1984 йилда тўла ҳолича чоп этилади. Жамоатчилик ва танқидчилик томонидан илиқ кутиб олинади. Она қишлоғида эса уйдаги жанжални кўчага олиб чиққани учун унинг юзига тупуришади. Секуритате ҳам ғазаб отига минади. Ҳерта Мюллер устидан тўпланган маълумотларда бу китоб ҳақида “Бирорта ҳам некбин образ йўқ, бирорта ҳам ижобий жумла йўқ” – деб ёзишади. “Тубанликлар” Германияда чоп этилгач, Ҳертага Руминиядан чиқишни тақиқлаб қўйишди, сўнгра китоб мукофотлар билан тақдирланганини кўриб, тақиқ бекор қилинади ва улар таъқибнинг бошқа усулларига ўтишади.\nҲерта Мюллер боғчада тарбиячи бўлиб ишлайди, немис тилидан хусусий дарс бериб тирикчилик қилади. Ниҳоят, турмуш ўртоғи Р.Вагнер билан биргаликда 1987 йили Германияга доимий яшаш учун муҳожир сифатида чиқиб кетишга мажбур бўлади.\n1989 йили Чаушеску режими таназзулга юз тутиб, диктатор шошилинч тарзда рафиқаси билан биргаликда қатл қилинади.\nШунга қарамасдан, орадан 20 йил ўтиб, Руминияга ташриф буюрган адибага уни кузатишлар давом этаётганлиги, у ҳали ҳам махфий хизматлар эътиборида эканлиги аён бўлади.\nНобель мукофотини олиш арафасида Ҳерта Мюллер махфий полиция томонидан ўзи ҳақида тўпланган маълумотларни кўришга муяссар бўлади. Таъқиблар ва кузатувларнинг ҳисоботлари, телефонда сўзлашганларининг протоколлари, яқинлари, танишлари ҳақидаги маълумотномалар жамланган уч жилд – 914 саҳифалик хуфияномада даҳшатли тазйиқлар ва сўроқлар ҳақида ҳеч гап йўқ эди.\nЕвропа Ҳерта Мюллерни германиялик деб ҳисобламайди, аммо немисзабон ёзувчи деб эътироф этади. Авлодлари ва она тили немис бўлишига қарамай, у ҳам ўзини Германияда муҳожир деб билади. Гарчи у Руминиядан кетган бўлса ҳам, бу мамлакатни тарк этолмади. Руминия булутлари, дарахтлари, итлару чорва моллари билан, партиянинг малайлари, исёнчилари, маккажўхори далалари, Тимишоардаги асфалт кўчалари, шваблар қишлоғининг ўзига хос немисча тили билан унинг китобларида яшаб қолди.\nҲерта Мюллер ёзувчилик билан отасининг ўлимидан сўнг шуғуллана бошлаганди. “Мен ортга қайтишим ва болалигимни, отам, онамни, қишлоғимизни қайта яратишим лозим эди”, – деганди у. Унинг асарлари ана шу замин ва тузум туғдирган руҳий оғриқлар ҳақида, ёлғон ва сотқинликлар ичра кечган кунлар ҳақида, инсон шаъни, ор-номусининг ўз маъносини йўқотиши ҳақида, қўрқув ва диктатура фикр ва тафаккурни ўлдириши ҳақида. “Балки бошқа нарсалар ҳақида ҳам ёзишни истаган бўлармидим, аммо менга танлаш имкониятини қолдиришмади”, – дейди Ҳерта Мюллер.\nДарҳақиқат, уруш, диктатура, қатағонлар ичидан ўтган ёзувчилар мавзуни эмас, мавзулар уларни танлайди. Ҳерта Нобель маърузасида:\n– Адабиёт ўтмишдаги ёвузликларни ўзгартира олмайди, аммо руҳий қадриятлар таназзулга юз тутган пайтда бизнинг ичимизда, атрофимизда нималар юз бергани ҳақидаги ҳақиқатларни тил воситасида излаши, аён этиши мумкин, – деган эди.\n“Тубанликлар”дан сўнг унинг “Вазмин танго” (1984), “Оёқяланг февраль” (1987) номли насрий тўпламлари нашр этилади. Маънавий таназзулга юз тутган Румин қишлоғининг бола нигоҳи ила тасвири, камсонли немислар турмушининг сатирик манзаралари, сиёсий ривоятлар, сюрреалистик ҳикоя ва эсселардан иборат бу тўпламларда асосан ўз бошидан кечирган ҳаёт лавҳалари акс этиб туради.\nШундан сўнг бирин-кетин унинг романлари эълон қилина бошлайди. Уларнинг ичида адабий мукофотга сазовор бўлганларидан бири “Ўлик пашшани судраган чумоли” романидир. Бу романдаги лупа орқали тасвирланган ҳаёт парчасида давлат террори таъсирида истиқболнинг йўққа чиқарилиш хавфи акс эттирилади.\n“Бир оёқлаб саёҳат” (1989) романида 30 ёшли немис-румин муҳожир қизи Ирен дуч келган муаммолар орқали сиёсий фикр ва ғояларнинг қандай қилиб шахсий ғояларга эврилиши тасвирланган.\n“Тулки ўшанда ҳам овчи эди” (1992) романида эса юқорида тилга олинган тўпламларидаги Румин қишлоғи одамларининг руҳий-маънавий ҳаётининг янги қирраларига дуч келасиз.\nҲерта Мюллернинг номини жаҳонга машҳур қилган “Юракдаги махлуқ” (1996) романи дунёга келгунча ўтган тўққиз йил мобайнида унинг олтита китоби нашр қилинган эди. Романда Чаушеску ҳукмронлик қилган йиллардаги этник ёш немисларнинг – бир қиз ва уч ўспириннинг ҳаёти акс эттирилган. Юлия Штутина “Трансилвания фахри” мақоласида шундай ёзади: “Мюллер бу романида даҳшатли бир иқтибосни ёрита олган: диктатурадан хўрланган, ҳуқуқсиз румин немислари Гитлерга беқиёс муҳаббат билан бошқа диктатурани орзу қилиб тасалли топадилар”. Роман рамзларга бой, бир қараганда оёғи осмонда жумлалар билан ёзилгандай туюлади, аммо сирли ва шоирона тили мафтун қилади.\n1997 йилда ёзиб тугаллаган “Бугун ўзимни учратмасам яхши эди” романида эса жамиятдан ажралган, тузум ва атрофдагиларнинг рисоладагидай яшаш меъёрларига сиғмайдиган шахснинг ички дунёсини, ҳиссиётларини тасвирлайди.\n“Нафас арғимчоқлари” (2009) Ҳерта Мюллер ижодининг чўққиси, Нобель мукофотига сазовор бўлган асар. Романда 1945 йилда СССРга сургун қилинган ўсмир немис йигитининг ҳаёти қаламга олинади. Асарни Ҳерта Мюллер яқин дўсти, юртдоши, шоир Оскар Пастиор билан ҳаммуаллифликда ёзишни режалаштирган эди. У 2001 йилдан бошлаб Оскарнинг Донбассдаги меҳнат лагерида ўтказган беш йиллик ҳаёти ҳақидаги хотираларини ёзиб ола бошлайди. 1945 йилда совет қўшинлари Руминияни эгаллагач, Сталин буйруғи билан 17 ёшдан 45 ёшгача бўлган румин немислари текин ишчи кучи сифатида СССРга жўнатилади, уларнинг сафида 18 ёшли Оскар ҳам бўлган. Бир йил давомида Ҳерта Оскарнинг хотираларини ёзиб олади, сўнгра улар бирга Украинага келишади, Оскар ишлаган цемент заводини бориб кўришади. Аммо 2006 йилда Оскар тўсатдан вафот этади ва Ҳерта Мюллернинг романни бир ўзи ёзишдан бошқа иложи қолмайди. Нобель мукофоти маърузасида Ҳерта Мюллер Оскарнинг номини миннатдорчилик билан тўққиз марта тилга олади. Буни қарангки, 2010 йилда ҳатто Оскарнинг ҳам 1961-68 йиллар давомида секуритатенинг махфий хабарчиси бўлганлиги фош бўлади. Журналистлар бу воқеани немис маданий ҳаётидаги бомба портлашига қиёслашади, 1999 йилда Нобель мукофотини олган ёзувчи Гюнтер Грасснинг бир пайтлар СС аъзоси бўлганлиги маълум бўлиб қолганлиги воқеаси билан тенглаштиришади.\n– Бу янгиликни тарсаки егандай қабул қилдим, – дейди Ҳерта Мюллер. – Барибир мен учун иккита Оскар бор – бири мен билган, бири – мен билмаган Оскар.\nАйни пайтда Ҳерта Мюллер Берлинда яшайди, университетларда адабий ижод маҳорати ҳақида маърузалар ўқийди, мақола, эссе ва ҳикоялари мунтазам чоп этилади. Унинг ёзувчилик маҳорати ҳақидаги “Кўзгудаги шайтон” маърузалар мажмуаси, “Очлик ва ипак”, “Қаҳва тутган рангпар жаноблар” сингари қатор китоблари кўп тилларга таржима қилинган.\nҲерта Мюллер замонавий немис адабиётига улкан ҳисса қўшган ижодкор сифатида қадрланади. Унинг Нобель мукофотига сазовор бўлиши ўша вақтда дунё адабий жамоатчилигини бироз ҳайрон қолдирган бўлса-да, у ҳайъат аъзоларининг “ҳамма нарсадан бебаҳра кишилар ҳаётининг насрдаги ифодаси ва бадиияти учун” деган таърифига муносиб эканлигини ўз асарлари билан исботлади.\nБиби Робиъа Саидова тайёрлади\n← Аввалги Аввалги Махмур (?-1844)\nКейинги → Кейинги: Маҳатма Ганди: “Ҳиндистоннинг бошқа нажот йўли йўқ”


Ўқув муассасаларида «сотка»сиз дарслар бошланди – Хитой - EFFECT.UZ\n. 09:45 | 02.03.2021\nХитой Халқ Республикаси Таълим вазирлиги ўқув муассасаларида ўқувчиларни мобиль алоқа воситаларидан фойдаланишига чеклов ўрнатди.\n«Таълим вазирлиги бошланғич ва ўрта мактаблар ўқувчиларига дарсларга мобил телефон қурилмаларини олиб киришни тақиқлаб қўйди», деб хабар бермоқда Platformauzb телеграм еанали.\nБунинг учун таълим муассасаларига махсус телефон сейфлари ўрнатилди. Уларда ўқувчиларнинг «сотка»лари сақланади. Хабарда алоқа воситалари дарс тугагандан сўнг ўз эгаларига қайтариб берилиши айтиб ўтилган.


Ўзбекистондаги биринчи хусусий авиакомпаниянинг илк самолёти олиб келинди\n15:06 / 26.04.2021\nБугун, 26 апрел куни Ўзбекистондаги биринчи хусусий авиакомпаниянинг илк самолёти олиб келинди. Бу ҳақда Kun.uz мухбири хабар бермоқда.\nCамолёт 26 апрел куни соат 14:20лар атрофида Тошкентга қўнди.\nСамолётни кутиб олишга бағишланган тадбирда иштирок этаётган бош вазир ўринбосари, туризм ва спорт вазири Азиз Абдуҳакимовга кўра, авиация соҳасида монополияга барҳам берилди.\n«Airbus А320 русумли самолёт етиб келди. Кейинги 20 кун давомида иккинчиси ҳам етиб келади ва йил якунига қадар Airbus А330 русумли иккита самолёт етиб келиши кутилмоқда. Яқин бир-икки йил давомида қўшимча яна самолётлар олиниб, авиакомпания паркида учта Airbus А320 ва учта Airbus А330 самолётлари мавжуд бўлади. Авиация соҳасида монополияга барҳам берилди. Qanot Sharq Ўзбекистонда Uzbekistan Airways’га биринчи рақобатбардош авиакомпания бўлади», деди бош вазир ўринбосари.\nАввалроқ, Ўзбекистоннинг Qanot Sharq Airlines авиакомпанияси иккита Airbus А320-214 самолётини Ўзбекистонда UK32030 ва UK32031 рақамлари остида рўйхатдан ўтказгани маълум бўлганди.\nQanot Sharq Airlines ҳудудий аэропортлардан Истанбул, Анқара (Туркия), Дубай (БАА), Жидда, Мадина (Саудия Арабистони), Москва, Санкт-Петербург (Россия Федерацияси) ва Алмати (Қозоғистон) йўналишларида авиақатновларни амалга оширишни режалаштирмоқда.\nКомпания 1998 йилда рўйхатга олинган ҳамда юк ва йўловчи авиаташувларига ихтисослашган. 2003 йилдан 2012 йилгача компания «Ўзбекистон ҳаво йўллари»дан IL-76 самолётларини ижарага олган ва Ўзбекистондаги биринчи хусусий авиакомпания ўлароқ ўз чартер рейсларини амалга оширган. Компания 150 мингдан ортиқ йўловчи ташиган. Барча IL-76 самолётлари Ўзбекистон Мудофаа вазирлигига ўтказилгач, компаниянинг эксплуатантлик сертификати тўхтатилган.\n«Бизда авиачипталар нархи қўшниларимиздан бараварига қимматроқ» – Азиз Абдуҳакимов\n«Бунга хафа бўлишимиз керак эмас». Qanot Sharq лайнеридаги «Uzbekistan» ёзуви нега пастда жойлашганига изоҳ берилди\nQanot Sharq Airlines'да чипта нархи МАКдан 30 фоизга арзон бўлади — Носир Aбдуғаффоров\n16:36 / 26.04.2021\n21:52 / 21.04.2021\nАвстралия авиакомпанияси йўловчига бир миллиард долларлик ҳисоб ёзиб берди\n15:42 / 03.04.2021\nЎзбекистондаги илк хусусий авиакомпания 2та Airbus А320-214 самолётини рўйхатдан ўтказди


Боғча биноси таъмирланади / ADOLAT ижтимоий-сиесий газетаси\nБоғча биноси таъмирланади\nБугунги кунда “Адолат” социал-демократик партиясининг барча даражадаги ташкилотлари, депутатлик бирлашмалари ўз ишига танқидий назар ташлаб, аҳоли билан юзма-юз мулоқот ўтказиб, уларнинг оғирини енгил қилишга ҳаракат қилмоқда. Жумладан, Тошкент вилояти партия кенгашида жорий йилда бу борада муайян ишлар амалга оширилди. Партия депутатлари ва фаоллар амалий ишлар билан сайловчилар ишончини оқлашга интилмоқда.\n— Бугунги сайловчи кечагисидан тубдан фарқ қилиши, фуқаролар ўз ҳақ-ҳуқуқларини тобора тўла англаб етаётгани, улар сиёсий партиялар вакилларидан нималарни кутаётгани жойларда аҳоли билан олиб бораётган мулоқотларимизда яққол намоён бўлмоқда, — дейди Тошкент вилояти партия кенгаши раиси Умид Шоумаров. — Сайёр қабуллар, учрашувларда аҳоли, асосан, коммунал соҳадаги муаммолар, ижтимоий ёрдам ва бандлик масаласида кўмак сўрайди. Мурожаатлар ичида жойида ҳал бўладиган масалалар ҳам, мутасадди идоралар билан ҳамкорликда ечими топиладиган муаммолар ҳам бор. Асосийси, биз амалий натижа кўрсатиб, аҳолига кўмак беришни ўз олдимизга аниқ вазифа қилиб қўйдик. Ҳар ҳафтанинг чоршанба куни маҳаллаларда ташкил этилаётган очиқ мулоқотлар ҳам шу мақсадларга хизмат қилмоқда.\nШу ўринда айрим мисолларга эътибор қаратсак. Яқинда У.Шоумаров бошчилигида ишчи гуруҳининг аҳоли билан мулоқот чоғида Қибрай тумани “Алишер Навоий” маҳалла фуқаролар йиғинида истиқомат қилувчи Абдулҳай Бобомуҳаммедовнинг тиббий кўмакка муҳтожлиги аниқланди.\n— Ўғлим болалигида менингоэнцефалит касаллигига чалинган, — дейди Абдулҳайнинг онаси. — Ногиронлик нафақасини дори-дармонга етказа олмаяпмиз. Бола неча ёшга кирса ҳам она учун гўдакдек бўлади. Мен ҳам боламнинг ҳамма қатори ўйнаб-кулиб юришини хоҳлайман, аммо дард унинг гапириши, ҳатто ҳаракат қилишига ҳам имкон бермайди. Партия вакилларининг ҳолимиздан хабар олиб, керакли дори-дармонлар билан таъминлашда ёрдам бергани учун раҳмат айтаман. Юртимизда ҳеч ким эътибордан четда қолмаётгани, меҳр-оқибат туйғусининг борлигига шукрона келтираман.\nЎзбекистон “Адолат” СДП Оҳангарон тумани кенгаши томонидан партиямизнинг “Мактабгача таълим — кадрлар тайёрлашнинг бирламчи бўғини” лойиҳаси доирасида тумандаги боғчалар фаолиятини ўрганиш жараёнида 11-сонли мактабгача таълим муассасасининг аҳволи ачинарли ҳолатда эканлиги аниқланди. Натижада халқ депутатлари Оҳангарон тумани Кенгаши депутати Бурхониддин Ортиқовнинг саъй-ҳаракати билан ҳомийлик ёрдами асосида таъмирлаш ишларига 10 миллион сўм пул сарфланадиган бўлди. Депутатимиз ташаббуси билан туман ҳокимиятида махсус ҳисоб рақами очилиб, унга мазкур ҳудуддаги тадбиркорлар молиявий ёрдам пуллари ажратишига келишиб олинди.\nХалқ депутатлари Тошкент вилояти Кенгаши депутати Одил Алматов вилоят ички ишлар бошқармаси бошлиғига киритган депутатлик сўрови ижобий якун топиб, серқатнов “Тошкент – Бекобод” магистрал йўлининг белгиланган қисмига светофор ўрнатилди. Халқ депутатлари Ангрен шаҳар Кенгаши депутати Шокир Уришовнинг депутатлик сўрови натижасида “Облиқ” МФЙ ҳудудидаги Ангрен шаҳрини айланиб ўтиш йўли асфальтланди, “ўафур ўулом” МФЙ ҳудудидаги симёғоч ва электр трансформатори таъмирлаб берилди.\nХалқ депутатлари Бекобод тумани Кенгаши депутати Ибодат Ўтамбоева “Ўринтой” МФЙда яшовчи 2-гуруҳ ногирони Шарофат Пардаевага ногиронлик аравачаси олиб бериш учун Республика Ногиронлар жамияти Бекобод туман бўлинмасига депутатлик сўрови юбориб, масала ижобий ҳал этилди.\nБекобод шаҳар партия кенгаши ҳам аҳоли билан юзма-юз мулоқотларда ишсиз ва ижтимоий ёрдамга муҳтож фуқаролар Г.Боймирзаева, М.Ашурова ва У.Камоловани шаҳар ободонлаштириш бошқармасига ишга жойлаштиришга кўмаклашди. Шунингдек, Олмалиқ шаҳар ва Бекобод туманидаги партия фаоллари ҳам аҳолининг бандлик масаласидаги мурожаатларини ижобий ҳал қилиб, уларни иш билан таъминлашга ёрдам бермоқда.\nШаҳар ва туманларда давом этаётган сайёр қабуллар, аҳоли билан учрашувлар, уйма-уй кириб ўрганишлар давомида бир қатор муаммолар ижобий ҳал этилмоқда. Бу ҳаётимиздаги ўзгаришлар, ўзаро муносабатлар кўп жиҳатдан самарали ва жонли мулоқотларга боғлиқ эканининг яна бир исботидир.\nЎзбекистон “Адолат” СДП Тошкент вилояти кенгаши раиси ўринбосари\nМуаммолар ўрганилмоқда мутасадди идоралар масъулия...\nОлий Мажлиснинг қуйи палатаси депутатлари ҳамда сенаторлар Избоскан туманида амалга оширилаётган изчил ислоҳотлар, аҳоли турмуш тарзи билан танишмо...


Фаластин мухторияти раҳбари Ясир Арафат 75 ёшида оламдан ўтди\n03 март 2021, Тошкент вақти: 07:50\nФарангис Саид Фаластин мухторияти раҳбари, Фаластин озодлик ҳаракатининг машҳур етакчиси Ясир Арафат 75 ёшида Франция пойтахти яӄинидаги ҳарбий касалхонада оламдан ўтди. Арафат Париж касалхонасига саломатлиги кескин ёмонлашгани оӄибатида 29 октябр куни ётӄизилган эди. Бу унинг сўнгги 3 йил давомида биринчи бор Рамаллоҳдаги ӄароргоҳини тарк этиши бўлди. У Рамоллоҳга ӄайтиб бормади. Арафат Рамаллоҳда дафн этилади. Фаластин халӄи мустаӄиллик ва озодлик учун курашган етакчиси билан видолашмоӄда.\nФаластин раҳбари Ясир Арафат мураккаб сиёсий мерос ӄолдирди.\nУ ўз ҳаётини мустаӄил Фаластин давлатини барпо этишга бағишлади. Аммо маӄсадига эриша олмади.\n2002 йилда Арафат ўзи ҳаӄда бундай деган эди:\n”Мен Фаластин аскариман. Мен ӄуролимдан нафаӄат ўзимни, балки ҳар бир фаластинлик гўдак, эркак ва аёлни, умуман Фаластинни ҳимоя ӄилиш учун фойдаланаман.”\nЯсир Арафатнинг асл исми Муҳаммад Абдул-Рауф Арафат Асӄудва ал-Ҳуссайний бўлиб, у 1929 йилда туғилган. Унинг туғилган жойи номаълум. Кўплар Арафатнинг Мисрда туғилганини таъкидласа, айримлар Қуддус ёки Ғазо минтаӄасини тилга олади. Ёшлигидан буён Арафат Ясир исми остида танилган. Фаластинликлар эса уни Абу Умар деб аташади.\nЁши 17га кирмай туриб, Арафат Коҳирадан Фаластинга ғайриӄонуний равишда ӄурол-аслаҳа олиб ўта бошлади. Ўша даврда фаластинликлар Британия ва яҳудийларга ӄарши курашаётган эди. 50-йилларда талабалик даврида ҳам Ясир Арафат шу фаолиятни давом эттирди. У инженер дипломини ӄўлга олганидан сўнг ҳам Мисрдан Исроилга ӄурол олиб ўтиш билан шуғулланди.\n1958 йилда Арафат бир гуруҳ сафдошлари билан “Фатҳ” гуруҳига асос солади. 60-йиллар ўрталарида эса Фаластин Озодлик ташкилотини тузади. Ҳар иккала тузилма Исроилга ҳужумлар уюштириш билан шуғулланган. Кўп ўтмай “Фатҳ” Фаластиндаги энг ӄудратли ташкилотга айланади. Айни ваӄтда Фаластин озодлик ташкилотининг нуфузи шу ӄадар ортади-ки, Исроил ҳукумати уни Фаластин халӄининг расмий ва рамзий вакили сифатида эътироф этади. Арафат эса ташкилотнинг ижроия ӄўмитаси раҳбари этиб тайинланади.\nИсроил ва уни ӄўллаб-ӄувватлаган АҚШ ӄаторида халӄаро ҳамжамиятнинг айрим бошӄа аъзолари ҳам Арафатни террорчи, деб айблайди. 1988 йилда у БМТда чиӄиш ӄилиб, террорчиликни расман ӄоралайди ва позициясини шундай ифодалайди:\n”Биз Исроил давлатини эътироф этамиз ва биз ўз сўзимиздан ӄайтмаймиз. Исроил халӄи хавфсизлик, тинчлик ва барӄарорлик шароитида, Фаластин халӄи билан ёнма-ён яшашга ҳаӄли. Аммо Фаластин халӄи ҳам Фаластин ерида ўз мустаӄил давлатини барпо этишни истайди. Биз, шунингдек, минтаӄамизда давомли тинчлик ҳукм суриши тарафдоримиз.”\n90-йилларда Исроил ва Фаластин муносабатларида илиӄлашув кузатилди. 1994 йилга келиб Арафат Исроил раҳбари Ицхак Рабин ва ТИВ Шимон Перес билан биргаликда Нобел Тинчлик мукофоти билан таӄдирланди.\n1996 йилда Арафат Фаластин мухторияти президенти этиб сайланди. Келаси йилларда Исроил-Фаластин муносабатлари яна кескинлашди ва натижада 2002 йилда АҚШ Президенти Жорж Буш фаластинликлар янги раҳбарни сайлаши керак, деб таъкидлади:\n”Фаластин давлати барпо этилиши учун фаластинликлар тинчлик маӄсадида янги, бошӄа раҳбар танлаши лозим. Мен Фаластин халӄини террорчилликка ӄўл урмаган янги етакчини танлашга даъват этаман.”\nИсроил ҳукумати буйруғи билан, Исроил танклари Арафатнинг Иордан дарёсининг ғарбий соҳилидаги Рамаллоҳ шаҳрида жойлашган ӄароргоҳини ӄуршовга олди ва ўша ваӄтдан то Париж касалхонасига ётӄизилгунича Фаластин президенти уй ӄамоғида саӄланган эди.\n2003 йилда Арафат бундай деган эди:\n”Бу муӄаддас ердан ҳеч ким мени ӄувиб чиӄара олмайди.”\nФаластинликлар учун Ясир Арафат Фаластин давлатини барпо этиш учун курашган раҳбар, доимо куфия ва ҳарбий кител кийиб юрадиган Абу Умарлигича ӄолади. Исроил ва кўплаб америкаликлар уни террорчи, европаликлар эса миллат етакчиси, деб ҳисоблайди. Оддий араблар уни озодлик учун курашчи сифатида кўрса, айрим араб давлатлари раҳбарлари учун Арафат доимий бошоғриӄ бўлиб келган. Бундан буён уларнинг бари Фаластин келажагини Арафат иштирокисиз белгилашга мажбур.